6 Kes Kunjungan Ke Zoo Yang Berakhir Dengan Tragedi

Zoo adalah antara salah satu tempat menarik untuk dikunjungi, terutamanya bagi kanak-kanak. Biasanya apabila anda ke zoo, anda akan dapat melihat pelbagai haiwan melakukan aktiviti harian.

Jika anda bernasib baik, anda dapat melihat haiwan-haiwan seperti harimau dan singa diberi makan.

Kadang-kala, kakitangan zoo diserang malah dibunuh oleh haiwan liar, namun ia adalah lumrah sebagai pekerja zoo.

Lebih mengejutkan, terdapat beberapa kes di mana para pengunjung juga tidak terlepas daripada bahaya ini.

iluminasi.com kongsikan 6 kes lawatan ke zoo yang berakhir dengan tragedi.

Seorang lelaki berusia 20 tahun yang tinggal di Delhi, India dan hanya dikenali dengan nama Maqsood, sangat obses dengan harimau sejak dia mengunjungi Zoo Delhi pada Jun 2014.

Selepas Maqsood kehilangan pekerjaannya sebagai penghantar barang, dia akan melawat zoo itu pada sebelah petang, memberitahu ibunya dan isterinya hamil bahawa dia sedang mencari kerja.

Pada 24 September 2014, Maqsood melawat salah satu pameran kegemarannya di Zoo Delhi iaitu pameran harimau putih.

Maqsood dilihat bersandar di dinding tembok dan diperingatkan oleh pengawal untuk tidak berbuat demikian.

Apabila pengawal menoleh ke arah lain, Maqsood tiba-tiba jatuh ke dalam kandang harimau dan mendarat 15 kaki di dalam parit kandang.

Beberapa minit kemudian, Vijay, seekor harimau putih betina berusia 7 tahun berukuran 6 kaki dan berat melebihi 200 kilogram mendekati Maqsood.

Sebaik sahaja Maqsood duduk bertinggung, tidak dapat dipastikan sama ada merayu atau berdoa, harimau betina tersebut mengigit leher dan menyeretnya ke hujung kandang.

15 minit selepas menyeret Maqsood, pegawai zoo dapat mengumpan Vijay ke kawasan lain dalam kandang dengan menggunakan daging.

Malangnya, ia sudah terlambat untuk Maqsood di mana dia mati akibat cedera parah. Selepas kematiannya, kehadiran pengunjung zoo tersebut meningkat dan pameran harimau menjadi sangat popular.

Vijay masih di zoo yang sama dan kakitangan mengatakan ia bukanlah pemangsa manusia, tetapi masih diawasi dengan ketat.

Pada 19 Disember 2007, Jayaprakash Bezbaruah yang berusia 50 tahun mengunjungi Zoo Assam State di Guwahati, India, bersama isteri dan dua orang anaknya.

Untuk mengambil gambar 2 ekor harimau Bengal, Jayaprakash tidak mengendahkan amaran dari para pengawal dan memanjat halangan yang ada.

Sebaik sahaja dia mendekati kandang, Jayaprakash memasukkan tangannya di antara tiang besi untuk mengambil gambar.

Tiba-tiba, 2 ekor harimau mencapai lalu mengoyakkan lengannya di hadapan keluarganya serta para pengunjung lain.

Jayaprakash berjaya dilepaskan dengan bantuan dan kemudiannya digegaskan ke hospital namun meninggal dunia akibat kehilangan banyak darah.

Kejadian ini berlaku sebaik selepas Zoo San Francisco tutup pada Hari Krismas tahun 2007.

Carlos Eduardo yang berusia 17 tahun bersama rakan-rakannya yang merupakan adik beradik iaitu Paul dan Kulbir Daliwal, menghabiskan petang mereka di zoo tersebut.

Ketika mereka sedang berjalan untuk keluar daripada zoo, mereka melepasi sebuah kandang harimau. Dipercayai bahawa 3 remaja ini melakukan provokasi terhadap harimau Siberia berusia 4 tahun yang diberi nama Tatiana.

Harimau seberat 200 kilogram tersebut kemudiannya melompat keluar dari kandanganya melepasi tembok 12 setengah kaki.

Sebaik sahaja berjaya keluar, Tatiana menyerang Paul. Carlos dan Kulbir cuba untuk menarik perhatian haiwan itu untuk melepaskan Paul.

Dan apabila mereka berbuat demikian, Tatiana menerkam Carlos. Adik-beradik Dhaliwal kemudiannya berlari mendapatkan bantuan di sebuah kafe berhampiran.

Selepas membunuh Carlos, Tatiana mengikut kesan darah yang ditinggalkan oleh Paul. Ia mengesan sejauh hampir 300 meter dan apabila ia menemui mereka, kini giliran Kulbir pula untuk diterkam.

Pihak polis sampai ke tempat kejadian beberapa minit kemudian dan terpaksa membunuh Tatiana. Paul dan Kulbir Dhaliwal terselamat daripada insiden itu.

Pada 3 September 1977, David Wasson berusia 6 tahun dibawa bapanya melawat ke Miami Serpentarium.

David dan ayahnya berhenti di sebuah kandang buaya di mana kanak-kanak itu diletakkan di atas tembok kandang, supaya dia dan ayahnya dapat melontarkan anggur kepada buaya.

Ketika ayah David berpusing ke belakang untuk mendapatkan lebih banyak anggur, David tiba-tiba jatuh ke dalam kandang tersebut.

Seorang pengawal yang menyaksikan kemalangan itu mengatakan bahawa Cookie, buaya Afrika 3.65 meter, bertindak balas dengan serta-merta.

Dari jarak 3 meter, buaya tersebut menyerang David dan mencapai rahangnya ke dada David.

Cookie mula menggoncangkan dan menghantukkan kepala David ke dinding. Seorang lelaki kemudiannya melompat ke dalam lubang untuk menyelamatkan kanak-kanak malang itu.

Lelaki itu berjaya berpaut pada David, tetapi Cookie masih memegang David dengan rahangnya yang kuat.

Tidak berdaya melawan, lelaki itu diseret ke arah air yang dipenuhi buaya ketika Cookie mengheret David ke dalam air, jadi dia terpaksa melepaskan kanak-kanak itu.

Sebaik sahaja memasuki air, buaya tersebut menenggelamkan David selama hampir 6 minit dan hanya melepaskan badan David selepas matanya dicucuk.

Dalam perjalanan ke hospital, David disahkan meninggal dunia. Pemilik taman buaya tersebut sangat terkejut dengan kejadian tersebut di mana dia terpaksa menembak Cookie sebanyak tujuh kali, membunuh reptilia itu sejam kemudian.

Pada 19 Mei 1987, Juan Perez yang berusia 11 tahun dan dua rakannya melawat Zoo Prospect Park di Brooklyn, New York selepas zoo itu sudah ditutup untuk hari tersebut.

Kira-kira jam 7.00 petang, ketiga-tiga mereka mula mencabar antara satu sama lain untuk berenang di beberapa kandang haiwan yang ada.

Sebagai permulaan, mereka berenang di parit air pameran anjing laut, namun itu tidak cukup berani membuatkan mereka memutuskan berenang di dalam kandang beruang kutub.

Ketiga-tiga mereka membuka pakaian namun dua lagi memutuskan untuk tidak terjun. Bagi memaksa rakan-rakannya untuk masuk ke dalam kandang , Juan mencampakkan baju mereka ke dalam parit air dalam kandang beruang tersebut.

Bunyi bising membuatkan dua ekor beruang kutub terjaga, yang mana kedua-duanya berketinggian 2.4 meter dengan berat mencecah 400 kilogram.

Ketika Juan menyelinap masuk ke dalam air, beruang-beruang tersebut menghampirinya. Juan yang "berani" itu tidak memanjat keluar tetapi melakukan provokasi terhadap beruang itu.

Ini menyebabkan seekor lagi beruang menggigitnya di bahu dan menyeret Juan. Apabila Juan diseret, dia menjerit kepada kawan-kawannya, "Pergi dapatkan bantuan! Beruang ini gigi saya dengan sangat kuat!".

Dua sahabat Juan kemudiannya menjerit meminta bantuan dan kemudian bersembunyi. Polis tiba beberapa minit kemudian, tetapi mengambil masa 20 minit untuk mendapatkan kunci zoo itu.

Apabila mereka tiba di kandang beruang kutub, mereka melihat 2 beruang itu sedang berebutkan cebisan badan Juan.

Polis diberitahu bahawa terdapat beberapa lagi kanak-kanak di kandang beruang itu dan mereka dapat melihat pakaian kanak-kanak itu terapung di parit.

Polis berasakan bahawa mereka tidak mempunyai pilihan selain melepaskan 20 das tembakan, membunuh kedua-dua beruang itu.

Sejurus selepas 2 beruang tersebut mati, pihak polis mendapati bahawa 2 lagi kanak-kanak tersebut terselamat kerana tidak masuk ke kandang beruang.

Pada 4 November 2012, Maddox Derkosh yang berusia 2 tahun dibawa ibu bapanya melawat pameran anjing di Zoo Pittsburgh.

Maddox diletakkan di atas pagar oleh ibunya dan dia secara tidak sengaja terjatuh. Maddox terjatuh di atas jaring keselamatan yang dipasangkan, namun tetapi saksi berkata bahawa Maddox melantun 2 kali dan kemudiannya jatuh ke dalam kandang.

11 ekor anjing-anjing tersebut yang sangat pantang kawasan diceroboh, dengan pantas menerkam kanak-kanak lelaki itu. Walaupun penjaga zoo berada di kawasan sekitar, tiada apa yang boleh mereka lakukan.

Dan sebaik sahaja mereka dapat bertindak, Maddox dikatakan telah mati. Salah seekor anjing tersebut terpaksa ditembak kerana tidak melepaskan mayat Maddox.

Selepas tragedi itu, pihak zoo memberikan anjing-anjing tersebut kepada pihak lain. Ibu bapa Maddox mengambil tindakan undang-undang terhadap Zoo Pittsburgh dan peguam zoo tersebut berkata Maddox mati disebabkan kesalahan ibunya.

Kes di antara keluarga Derkosh dan Zoo Pittsburgh selesai pada bulan Jun 2014.


Kisah Jutawan Bankrap di Thailand, Jual Sandwich Langsaikan Hutang

Sebelum krisis ekonomi pada tahun 1997, Sirivat Voravetvuthikun merupakan seorang jutawan dari Thailand. Beliau pada ketika itu merupakan seorang pelabur saham dan pemilik syarikat pembinaan dan tinggal di kondominium paling mahal di Bangkok.

Namun, krisis ekonomi pada tahun 1997 telah memberi kesan buruk pada negara Thailand dan perniagaannya sehingga beliau pernah diisytiharkan muflis. Segalanya berubah dengan sekelip mata dan tiada apa yang mampu dilakukannya pada ketika itu untuk menyelamatkan perniagaan dan asetnya.

Sebelum krisis ekonomi dunia tersebut berlaku, beliau telah melakukan banyak pinjaman kewangan daripada bank dengan bayaran faedah yang agak tinggi, sekitar 17%. Walaubagaimanapun, beliau tidak pernah khuatir akan bayaran faedah tersebut memandangkan beliau mempunyai keupayaan dan pengalaman menguruskan dana yang agak besar sebelum itu.

Pada awal tahun 1997, Sirivat telah mengambil risiko besar dengan membuat pinjaman terbesarnya bagi membiayai projek pembinaan hartanahnya termasuk pembangunan kondominium mewah berjarga 1 juta baht (RM109 juta) selain membuat beberapa pelaburan dalam pasaran saham.

Tidak lama selepas itu, pada bulan Februari 1997, beliau telah memaklumkan pada stafnya yang pada ketika itu seramai 40 orang bahawa syarikatnya berkemungkinan akan muflis akibat tidak mampu melunaskan pinjaman yang dibuat mengikut jadual.

Aliran keluar masuk wang semakin tenat dan krisis ekonomi telah menyebabkan tiada satupun unit kondominium mewah yang dibinanya terjual. Malah, sekiranya unit-unit kondominium tersebut diberikan pada pihak bank, syarikatnya masih berhutang sebanyak 400 juta baht (RM43 juta).

Saat diisytiharkan muflis, hidupnya gelap. Namun, beliau masih waris kerana tidak mengambil keputusan tidak bijak membunuh diri (seperti yang dilakukan segelintir individu yang terkesan teruk dengan krisis ekonomi).

Menurutnya, membunuh diri tidak akan menyelesaikan masalah memandangkan beban yang ditanggung terpaksa pula ditanggung oleh isteri dan anak-anaknya sekiranya beliau membunuh diri. Beliau pada ketika itu beranggapan lebih sanggup muflis dan menanggung malu daripada mati.

Sirivat turut menyalahkan dirinya sendiri kerana begitu tamak sehingga gelap mata dalam membuat pinjaman dan pelaburan besar-besaran. Walau bagaimanapun, segalanya sudah terlambat.

Walaupun sandwich begitu sinonim sebagai makanan sarapan pagi di Barat, ianya menjadi pilihannya kerana sandwich sangat mudah disediakan dan kosnya juga agak murah. Selain itu, beliau sedar bahawa kebanyakan rakyat Bangkok agak sibuk pada waktu pagi untuk ketempat kerja jadi waktu-waktu puncak ini merupakn sasaran utamanya untuk melakukan jualan.

Pada mulanya, beliau meletakkan sandwichnya dalam kotak yang diikat pada lehernya. Bukan mudah orang yang pernah kaya sepertinya mahu menurunkan egonya berhadapan dengan orang ramai. Namun, beliau menolak perasaan malu itu dan pada hari pertamanya sahaja telah berjaya menjual 40 sandwich.

Kisahnya menjual sandwich di jalanan telah mendapat perhatian media nasional dan antarabangsa. Hal tersebut secara tidak langsung telah memberi lebih pendedahan terhadap perniagaan barunya ini.

Apabila kisahnya tular, orang ramai mula membeli daripadanya. Beliau juga amat berterima kasih kepada pihak media yang berkongsi mengenai kisahnya dan sejak itu perniagaanya semakin berkembang sehingga mampu menjual sehingga 800 keping sandwich setiap hari!

Pada tahun 2003,  Sirivat telah diisytiharkan bankrap. Namun, hanya dalam tempoh 3 tahun, beliau telah diisytiharkan bebas daripada bankrap menurut undang-undang Thailand. Walau bagaimanapun, beliau dikatakan masih berhutang kira-kira 11 juta baht (RM1.2 juta) kepada beberapa kawan dan dalam usaha melunaskannya.

Sirivat mempunyai perancangan rapi untuk menyenaraikan perniagaan terbarunya ini dalam pasaran saham dan membuat francais di beberap tempat lain. Walaupun hanya menjual sandwich, siapa sangka makanan yang sungguh mudah dihasilkan ini mampu terjual laku setiap hari?

Mengenai kejayaannya ini, Sirivat amat berterima kasih pada isterinya yang sanggup bersusah payah membantunya bangkit semula setelah mereka jatuh. Malah, idea menjual sandwich ini juga merupakan idea asal isterinya. Isterinya turut membantunya menyediakan sandwich dengan bangun seawal 3 pagi setiap hari.

Pada awalnya, beliau hanyalah berseorang. Lama-kelamaan, beliau telah memiliki 14 orang pekerja yang turut menjual sandwich di jalanan sepertinya. Selain sifatnya yang rajin, beliau amat menitik beratkan soal kebersihan dan jenama sandwichnya bagi membolehkan perniagaannya semakin berkembang.

Apabila perniagaannya semakin stabil, beliau turut menambah bilangan produknya sendiri dengan menghasilkan beberapa jenis minuman ringan, membuka kedai kopi dan memperkenalkan servis katering.

Kisah Sarivat ini wajar dijadikan inspirasi kerana sifatnya yang tidak mahu mengaku kalah dalam memperbaiki nasibnya. Pemikirannya yang positif untuk bangkit kembali selepas gagal dalam perniagaan sebelum itu sewajarnya dicontohi oleh kita semua.


Ini Sebab Mengapa Ramai Orang Korea Bernama Kim, Park Dan Lee

Bekas Presiden Korea Selatan sebelum ini bernama Park Geun-hye (Park sebagai nama keluarga).

Pendahulu beliau dalam jawatan itu bernama Lee Myung-bak dan sebelum Myung-bak iaitu bagi sebahagian besar tahun 1990-an, Korea Selatan diperintah oleh lelaki bernama Kim Dae-jung dan Kim Young-sam.

Dalam kediktatoran jiran Korea Utara, kita telah menyaksikan dinasti keluarga 60 tahun memaparkan pemimpin-pemimpin yang bernama Kim Jong-un, Kim Jong-il dan Kim Il-sung.

Di luar bidang politik, beberapa rakyat Korea yang paling terkenal di dunia termasuklah pelakon dan Kim Soo-hyun, pemain bola sepak legenda Park Ji Sung, perenang Olimpik Park Tae-hwan, atlet meluncur Kim Yu-na, serta penyanyi terkenal lagi Gangnam Style iaitu Psy (nama sebenarnya Park Jae-sang).

Di samping itu, syarikat ikonik Korea Selatan iaitu Samsung diasaskan oleh Lee Byung-chul dan kini diketuai oleh seorang lelaki bernama Lee Kun-hee.

Dalam fenomena yang mungkin unik kepada budaya Korea, yang mana terdiri daripada kira-kira 75 juta orang yang tinggal di semenanjung Korea dan 7 juta lagi di yang tinggal di luar negara, nama keluarga Kim, Lee dan Park ini sahaja sudah merangkumi hampir separuh daripada rakyat Korea.

Dan menurut Pejabat Statistik Kebangsaan Korea Selatan, nama keluarga Korea Selatan yang paling popular selepas tiga nama utama ini adalah: Choi, Jeong, Kang, Yoon, Jang dan Shin.

Tetapi "Kim" tetap menjadi juara dengan perbezaan yang sangat jauh, dengan statistik kerajaan mencadangkan bahawa lebih daripada 20% dari rakyat Korea (Korea Selatan dan Utara) memiliki nama keluarga ini, iaitu sekitar 10 juta orang di Korea Selatan sahaja.

Di Amerika Syarikat, nama keluarga yang paling popular ialah Smith, Jones dan Williams, tetapi mereka tidak menguasai landskap penamaan Amerika seperti yang dilakukan oleh Kim, Lee dan Park di Korea.

Dan sudah tentu, Amerika Syarikat adalah negara yang mempunyai kepelbagaian etnik jauh lebih tinggi daripada Korea.

Secara keseluruhan, mengikut pelbagai sumber, terdapat kurang daripada 250 nama keluarga yang digunakan di Korea.

Untuk perbandingan yang lebih jelas, Jepun dan Belanda mempunyai lebih daripada 100,000 nama keluarga aktif dalam setiap masyarakat.

Kekurangan nama keluarga Korea dan jumlah pemiliki nama keluarga Kim, Lee dan Park dikaitkan dengan sejarah feodal lama semenanjung ini dan hubungannya yang kompleks dengan negara jiran yang agresif iaitu China dan Jepun.

Dr. Donald Baker dari Jabatan Pengajian Asia di University of British Columbia di Kanada memberitahu International Business Times bahawa hubungan Korea dengan China secara khusus telah mempengaruhi nama keluarga yang terhad di Korea.

Orang Cina, yang mempunyai pengaruh penting terhadap sejarah dan budaya Korea, adalah kunci kepada perbincangan ini.

Nama-nama Korea menggunakan huruf-huruf Cina, yang menggambarkan penggunaan model-model penamaan Confucian (sebagai contoh, nama penuh) oleh golongan aristokrasi Korea sejak dahulu lagi seawal abad kelima.

Orang biasa di semenanjung Korea tidak mempunyai keistimewaan itu. Bagi sebahagian besar sejarah Korea, hanya golongan elit yang mempunyai nama keluarga.

Golongan-golongan elit ini cenderung untuk menggunapakai nama keluarga yang membuatkan dakwaan mereka menjadi munasabah bahawa mereka mempunyai nenek moyang dari China, sebuah negara yang sangat dikagumi Korea satu ketika dahulu.

Jadi, apabila orang biasa mula memperoleh nama keluarga selepas beberapa ketika, mereka menggunakan nama yang sudah digunakan untuk mendapat tempias martabat keluarga-keluarga yang sudah menggunakan nama keluarga tersebut.

Dr. Baker menyatakan dengan lebih lanjut bahawa Korea adalah masyarakat bangsawan hingga era moden, dengan hanya beberapa nama keluarga di puncak tangga sosial.

Dan ini mengehadkan bilangan nama keluarga "berprestij tinggi" yang ada.

Lee Sung-Yoon, penolong profesor Pengajian Korea di Sekolah Undang-undang dan Diplomasi Fletcher di Tufts University di Boston, memberitahu IBTimes bahawa semasa di penghujung dinasti Silla (57 BC – 935 AD) dalam sejarah Korea (bersamaan dengan abad ke-9 dan ke-10 era Kristian), amalan mengguna pakai nama keluarga Cina di kalangan bangsawan Korea menjadi popular.

Menurut beliau, "Kim" dan "Park" adalah nama utama dari zaman ini, dan Choi pula digunakan seketika kemudian.

Dan "Lee" adalah pengasas dinasti Kerajaan Chosun yang bertahan dari 1392-1910, dinasti pentadbiran terpanjang dalam sejarah dunia.

(Pelakon dan penyanyi, LEE Kwang Soo dan KIM Jong Kook)

Pada akhir abad ke-19, berikutan pembaharuan dan pemansuhan tegar sistem kelas di Korea, penerapan rasmi nama keluarga Cina yang kebanyakannya terdiri daripada satu suku kata, menjadi biasa bagi lebih ramai penduduk Korea.

Apabila orang awam yang telah lama ditindas, yang mana sebelum ini tidak mempunyai nama keluarga kemudian diberikan "keistimewaan" untuk memilih satu nama keluarga, maka mereka memilih nama keluarga "mulia" seperti Kim dan Lee.

Sekitar 70% daripada orang Korea menggunakan nama-nama keluarga ini, yang bermaksud semua orang kecuali hamba.

Menjelang ketika Empayar Jepun merampas Korea pada tahun 1910 (selepas kejatuhan dinasti Chosun), kebanyakan orang Korea sudah mempunyai nama keluarga dan mereka yang tidak mempunyai nama keluarga iaitu golongan hamba mengguna pakai nama keluarga tuan mereka, yang juga terdiri daripada beberapa nama terhad.

Di bawah hierarki sosial yang ketat di mana hanya keluarga yang berpengaruh sahaja dihormati, orang-orang dari kelas sosial yang rendah mungkin mahu menutup latar belakang mereka dengan menggunakan nama keluarga yang mulia.

Ini dinyatakan oleh ahli antropologi Kim Young-un dalam koleksi esei bertajuk "Let's Talk About History and Future of Korea, China and Japan."

Kim Young-un menganggarkan bahawa lebih daripada 130 nama keluarga Korea diambil dari China.

Secara kebetulan, Lee (atau Li) juga merupakan salah satu daripada nama keluarga yang paling biasa Bumi, dengan sekurang-kurangnya 100 juta orang mempunyai nama itu, terutamanya di China.

Song Nai Rhee, seorang bekas dekan Northwest Christian University, menulis dalam akhbar Register-Guard of Oregon, bahawa Kim dan Lee adalah keluarga yang berkuasa di zaman purba dan zaman pertengahan Korea Selatan.

Salah satu kerajaan awal Korea iaitu Shilla (9 SM hingga 935 A.D.) ditubuhkan dan diperintah oleh keluarga Kim," katanya.

Dalam masa hampir 1,000 tahun, keluarga Kim menjadi bertambah banyak ketika golongan bangsawan yang memerintah ini bercabang menjadi banyak sub-puak berkuasa, seperti pokok gergasi dengan banyak akar yang menyebar ke seluruh tanah.

Proses yang sama membantu Lee menjadi nama keluarga yang dominan di Korea.

Walau bagaimanapun, walaupun percambahan besar dalam penggunaan nama Kim dan Lee di Korea, namun orang yang membawa nama keluarga ini tidak semestinya berkaitan secara genetik, kerana mereka dibahagikan kepada beratus-ratus bon-gwan (keluarga serantau).

Namun, apa yang pelik dan menarik adalah, undang-undang Korea lama mengharamkan lelaki dan wanita dengan nama keluarga yang sama untuk berkahwin antara satu sama lain, walaupun larangan ini tidak lagi wujud.

"Hakikatnya, orang yang mempunyai nama keluarga yang sama dan bon-gwan tidak berkahwin dengan satu sama lain," kata Sung-Yoon Lee.

Profesor Park dari Universiti Pennsylvania menegaskan bahawa di Korea Utara, pantang larang menikahi seseorang dengan nama yang sama dan nenek moyang yang sama tidak begitu diendahkan kerana rejim Komunis tidak menggalakkan apa-apa amalan dan adat istiadat yang dianggapnya sebagai "feudal."

Juga, kebanyakan orang Korea Utara tidak lagi tahu mengenai nenek moyang mereka lagi.

Lebih mengelirukan, wanita Korea tidak dipaksa untuk mengguna nama keluarga suami selepas berkahwin, walaupun mana-mana anak yang dihasilkan secara automatik mewarisi nama bapa.

Walau bagaimanapun Lee Sung-Yoon berpendapat bahawa ini tidak mengimplikasikan wanita Korea menikmati hak yang lebih besar daripada rakan-rakan mereka di Barat, di mana isteri biasanya menggunakan nama keluarga suami mereka.

Sebaik sahaja wanita Korea sudah berkahwin, dan terutamanya selepas melahirkan anak, dia akan dikenali sebagai "Puan Kim" (bersempena suaminya, Encik Kim) atau "Ibu Jong Kook" jika anaknya bernama "Kim Jong Kook".

Dalam erti kata lain, 'identiti' wanita tersebut beralih kepada yang baru untuk memenuhi peranan tradisional sebagai isteri atau ibu.

Song Nai Rhee menekankan bahawa nama keluarga tersangat penting di Korea. Malah, ia memainkan peranan sosio-ekonomi dan politik yang penting.

Nama keluarga telah meningkatkan kerjasama dan saling membantu antara anggota puak melalui perpaduan puak. Sebagai contoh, mereka yang menguasai bidang politik boleh bergantung pada sokongan puaknya (nama keluarga yang sama).

Menariknya, menurut sumber, di kalangan asing warganegara asing iaitu orang dari China, Vietnam, Mongolia, Filipina dan lain-lain yang sejak kebelakangan ini telah menjadi warganegara Korea, nama keluarga Kim, Lee, Park dan Choi adalah nama yang paling popular diguna pakai.

Jadi, anggapan bahawa nama-nama ini berprestij masih bergema di Korea moden.

Dari pelbagai sudut, Korea Selatan tetap menjadi masyarakat Confucian yang mementingkan kelas, walaupun terkesan dengan demokrasi dan kapitalisme serta kebangkitan para atlit serta penghibur Korea yang terkenal di peringkat antarabangsa.

Malah, bagi sesetengah Kim dan Park ini, nama keluarga mereka masih membawa martabat yang dikatakan keturunan kelas atasan.


5 Aliran Kepercayaan Berkait Islam Yang Jarang Diperkatakan

Kita biasa mendengar tentang perbezaan dua kumpulan terbesar dalam Islam iaitu Sunni dan Syiah. Di negara kita juga popular dengan beberapa ajaran yang menyeleweng, namun bagi pengikut mereka tetap dianggap seiring dengan keperluan syariah seperti ajaran Ahmadiyah atau bermacam tarekat yang muncul mencari pengikutnya.

Tidak seperti masyarakat Melayu di Malaysia yang menerima Islam dalam bentuk yang lengkap hasil daripada penggantian agama Hindu dan Buddha kepada agama Islam bagi orang Melayu, beberapa komuniti yang berada di luar negara dapat dilihat masih lagi terus berpegang dengan kepercayaan lama mereka - walaupun masyarakat di sekeliling mereka sudah pun memeluk Islam sepenuhnya.

Komuniti-komuniti ini mengamalkan ajaran yang layak dikatakan bercampur baur pegangannya, disebabkan oleh bermacam sebab sehinggakan pegangan yang mereka amal, ada yang mirip Islam dan ada juga yang mirip agama lain. Pernahkah anda dengar tentang komuniti-komuniti ini?

Daripada namanya yang digunakan, ajaran 'hurufisme' mengambil nama daripada perkataan Arab 'hurf' atau 'harf' yang bermaksud abjad dengan 'hurufis' membawa maksud 'banyak abjad.' Membawa ajaran berbentuk Sufi, gerakan ini mula wujud sekitar abad 14 ke 15 di sekitar Persia, Anatolia dan Azerbaijan - dimulakan oleh seorang ilmuan bernama Fazlallah Astar Abadi.

Pegangan mereka berpandukan kepada pengaruh setiap huruf yang tertulis dalam kitab, cuba mencari makna yang tersirat di dalamnya termasuklah kitab al-Quran sendiri. Berikutan minat kumpulan ini yang mendalam tentang kaitan huruf, simbol serta sistem abjad - ada pengkaji menggelarkan mereka sebagai pakar kajian huruf.

Fazlullah mendakwa dirinya menerima petunjuk pada satu hari dalam bulan Ramadan mengikut kalendar Islam dalam tahun 775H atau Mac 1374. Dalam peristiwa yang digelarkan 'zohur-e kebria' oleh pengikut beliau, Fazlullah diberikan ilmu untuk memahami huruf tanpa perlu terbentuk sebarang perkataan, termasuklah huruf-huruf yang mendahului surah dalam al-Quran seperti surah al-Baqarah yang terkandung 'alif lam mim' di depannya.

Berikutan reputasinya yang didakwa mampu menterjemahkan keseluruhan isi kandungan serta bijak mentafsir mimpi, nama Fazlullah mula terkenal namun ajaran beliau dianggap sesat oleh pemerintah Iran khasnya semasa pemerintahan Empayar Timur. Dia ditangkap, dipenjarakan sebelum dibunuh pada tahun 1395. Ajarannya berkembang namun mula surut sekitar abad ke 18 sebelum diteruskan oleh beberapa orang ilmuan kontemporari khasnya disekitar negara Albania. (Hurufism in Albania)

Masih aktif sehingga kini dengan lebih satu juta pengikut di sekitar Lebanon, Syria dan Palestin (Israel), pengikut sekta Darazi lebih gemar membahasakan diri mereka sebagai seorang 'muwahhidun'. Merupakan salah satu pecahan cabang Nizari dalam kepercayaan Syiah, pada zaman sekarang Druze dianggap sebagai salah satu jenis agama yang berdiri sendiri.

Berikutan status mereka yang dikatakan unik, kumpulan orang Darazi kebiasaannya mempunyai jalinan komuniti yang rapat serta jarang sekali mengamalkan perkahwinan di luar agama mereka, bagi memelihara identiti. Tokoh utama yang disanjungi dalam kepercayaan ini adalah Abu Ali Mansur atau lebih terkenal sebagai Al-Hakim bin Amirullah, khalifah ke-enam dalam sistem Khalifah Fatimiyyah yang sangat disegani komuniti Syiah.

Gerakan Darazi ini berpecah daripada gerakan Syiah Nizari setelah pengasas mereka Muhammad al-Darazi, menyeru agar pengikutnya keluar daripada aliran utama Syiah. Ajaran Darazi memberikan penekanan pada falsafah tauhid dengan mengangkat ke-Esaan Tuhan namun mula diisytiharkan sesat dalam ajaran Syiah, selepas pengikut Darazi mula mengagungkan Al-Hakim secara membabi buta.

Masyarakat Darazi percaya al-Quran sebagai sumber ilmu pengetahuan dan meraikan perayaan memperingati Nabi Shuib, mempercayai kenabian Nabi Khidir dan Nabi Sabalan, yang mana makamnya menjadi pusat persinggahan mereka setiap tahun pada 17 September. (Druze - Tawheed Faith)

Yazdanis agama Yazda merupakan sebuah kepercayaan lama yang dipercayai telahpun diamalkan lebih awal, sebelum kedatangan semua agama samawi lagi. Menjadi agama rasmi segelintir komuniti orang Kurdish sehingga kini, agama ini pada asalnya dikenali dengan nama 'Haq' - sebuah kepercayaan yang mana pengikutnya berpegang bahawa wujudnya satu kuasa besar bersifat universal yang menguasai segala-galanya.

Elemen-elemen agama Zoroastrian banyak terdapat dalam agama ini kerana kedua-duanya berkongsi kepercayaan terhadap makhluk ghaib yang hampir serupa, sehinggakan penganut Yazdanis digelarkan sebagai 'kultus Malaikat' dalam zaman moden.

Berikutan perbezaan pendapat serta perubahan zaman, kepercayaan Yazdanis kini dikatakan terpecah kepada 3 iaitu Yazidi, Alevi dan Yarsani - dengan setiap kepercayaan mempunyai amalan dan pegangan yang berbeza. Majoriti orang Kurdish bagaimanapun telah memeluk Islam, menjadikan 3 pecahan agama Yazdak ini sebagai kumpulan minoriti yang masih wujud sekarang.

Digelarkan sebagai Korramis atau Khurramites, orang Korramis wujud akibat perpecahan yang berlaku semasa zaman pemerintahan Abbasiyah di Iran sekitar tahun 816 - berikutan usaha kumpulan itu mahu memulakan kembali agama lama mereka Mazdakis (atau Mazdak) sehingga menyebabkan berlakunya perang saudara.

Ajaran ini dikepalai oleh seorang tokoh jeneral perang bernama Babak Khorramdin.L dengan nama Hasan serta mempunyai adik-beradik bernama Muawiyah, Abdullah dan Ishak - banyak pihak beranggapan agama asal Khorramdin adalah Islam namun tiada bukti dapat memperjelaskan tanggapan ini.

Ajaran Khorramdin yang bukan saja bersifat keagamaan malahan bermotifkan politik, berjaya menyatukan kumpulan yang besar berikutan dogma yang mereka bawa. Doktrin ajaran ini membenarkan pengikutnya mengamalkan cara hidup yang positif, menggalakkan seseorang mencari kebahagiaan - tidak perlu takut dengan larangan atau peraturan yang dipegang mereka.

Gerakan Korramis mula perlahan apabila Babak Khorramdin berjaya ditangkap dan dihukum bunuh oleh pemerintah Khalifah Abbasiyah, selepas pembelotan salah seorang jeneral di bawah kumpulan beliau. Kepercayaan yang dipegang Khorramdin diteruskan oleh beberapa komuniti kecil di sekitar Iran dan Azerbaijan yang mewarisi bukan saja agama malahan impiannya mahu merdeka - sehinggakan beliau diangkat sebagai wira negara semasa Azerbaijan masih lagi dibawah kuasa Kesatuan Soviet. (The Khurramites and The Rebellion of Babak Khorramdin)

Seperti yang kami sebutkan di atas, Alevi merupakan salah sebuah pecahan kepercayaan Yazdanis - namun kepercayaan ini berjaya berkembang sehinggga mempunyai identiti sendiri yang jauh berbanding asalnya.

Ini kerana ajaran Alevi turut sama mengagungkan Ali bin Abi Talib, serta mempercayai wujudnya konsep mirip konsep triniti dalam agama mereka.

Menurut kepercayaan mereka, Ali, Nabi Muhammad dan Allah swt. perlu dilihat sebagai satu konsep yang berhubung antara satu sama lain kepentingnnya, dengan Allah dilihat sebagai 'Haq,' Muhammad sebagai sebagai 'Yol' atau ikutan dan Ali sebagai 'Nur' atau petunjuk. Walaupun berbeza pegangan, mereka tetap menggelarkan diri mereka Muslim.

Orang Alevi mempercayai kesemua empat kitab utama dan juga mempercayai hadis Rasulullah. Selain itu, mereka juga menjadikan hasil khutbah, ceramah dan kisah Ali bin Abi Talib, yang dikumpul dalam sebuah kitab abad ke 10 bernama Nahj al-Balagha sebagai panduan. Kitab itu hasil karangan seorang penulis Syiah bernama Sharif Razi.

Panduan hidup mereka pula dibentuk menerusi sebuah kitab lain bernama 'Buyruks', yang mengandungi penerangan berkenaan kepercayaan, kisah pengajaran, syair serta ayat-ayat al-Quran di dalamnya.

Tidak mempercayai Kaabah sebagai kiblat, orang Alevi percaya solat boleh dilakukan tak kira mana arah sekalipun, kerana Allah swt. berada di mana-mana. Ketika ini, orang Alevi ramai berada di Turki dan negara sekitarnya - membentuk kumpulan minoriti terbesar Turki dengan populasi lebih 10% populasi Turki, dengan anggaran 25 juta orang penganut keseluruhannya di seluruh dunia. (Alevism - FAITH AND FEAR IN ISTANBUL)


5 Boyband Paling Popular Era 90-an

Satu ketika dulu semasa zaman kemuncak trend boyband dalam industri muzik antarabangsa, pasti ramai yang menyampah dengan kemunculan 'boyband-boyband' yang macam cendawan.

Walaupun demikian, selepas lebih 20 tahun mereka berjaya menjadi ikutan industri muzik, kebanyakan lagu popular kumpulan boyband ini layak dikatakan masih sedap untuk didengari. Melodinya yang ringkas serta hantaran vokalnya yang mudah, mampu membuatkan kita sendiri rasa seakan berbakat besar dalam bidang nyanyian bila terikut-ikut lagu mereka.

Ada sesuatu aura yang unik mampu membuatkan lagu klasik kumpulan boyband masih kekal relevan, walaupun citarasa muzik dunia sudah berubah. Bagi mereka yang dapat merasai era 90-an hingga awal 2000, hendak tak hendak mesti ada satu atau dua lagu daripada 5 kumpulan di bawah yang anda hafal - walaupun anda benci. Hebat sebenarnya penangan lagu mereka!

Westlife menjadi fenomena pada era milenium selepas berjaya menguguli carta di seluruh, serta menjadi salah satu boyband kegilaan rakyat Malaysia ketika kemuncaknya. Negara kita menjadi salah satu persinggahan mereka pada tahun 2000, sebelum mereka kembali sekali lagi pada tahun 2019, selepas bersatu semula.

Ditubuhkan hasil cetusan idea produser terkenal Simon Cowell, Westlife mula dipopularkan selepas menandatangani kontrak pada tahun 1998 seterusnya melancarkan single pertama mereka 'Swear It Again' pada tahun 1999. Selepas era milenium, Westlife menjadi artis nombor 1 di UK selepas mampu menewaskan kumpulan lejen Spice Girls di takhta carta.

Pada tahun 2011, Westlife akhirnya mengumumkan perpisahan mereka dengan label rekod mereka dan akhirnya berpecah pada 19 Oktober 2011. Selepas 7 tahun, kumpulan ini kembali mengumumkan bahawa mereka kini kembali bersatu dengan pelancaran album baru pada awal tahun 2019, seterusnya melepaskan rindu peminat mereka di Malaysia dengan dua konsert pada bulan Ogos tahun yang sama.

Sama seperti Westlife, Boyzone juga berasal dari Ireland dan kedua-duanya mempunyai hubungan yang rapat, berikutan kerjasama keduanya semasa Westlife mahu menapak naik. Dibentuk oleh produser besar Louis Walsh yang mahu mempunyai sebuah boyband mirip kumpulan legenda Take That di dalam labelnya - sesi uji bakat diadakan yang diadakan menemukan mereka pada tahun 1993.

Bagaimanapun, nasib Boyzone untuk dikenali ramai mengambil masa yang panjang selepas gagal mendapat tawaran kontrak memaksa mereka melakukan persembahan di kelab-kelab, sebelum ditawarkan untuk menjadi artis rakaman pada tahun 1994. Nasib Boyzone mula berubah selepas berjaya melancarkan album pertama mereka seterusnya menjadi antara kumpulan boyband paling berjaya di UK.

Pada tahun 2000, Boyzone mengumumkan mereka akan mengambil keputusan untuk berhenti sementara sebelum kembali bergabung pada tahun 2008 namun kehilangan seorang anggota selepas diserang sakit jantung. Tiinggal berempat, Boyzone terus aktif serta meraikan ulang tahun mereka yang ke 25 bersama pada 2018 - sebelum mengumumkan Boyzone bakal dibubarkan secara muktamad.

NKOTB atau New Kids on the Block menjadi antara kumpulan terawal yang digabungkan, selepas kejayaan produser Maurice Starr bersama kumpulan New Edition. Pada awalnya turut sama dianggotai aktor terkenal Hollywood, Mark Wahlberg malang bagi beliau - dia memilih untuk meninggalkan NKOTB semasa awal.

Ini kerana NKOTB mencipta demam di seluruh dunia pada tahun 1988, berikutan kegilaan anak gadis ketika itu yang benar-benar meminati mereka. Produk berasaskan mereka, poster, animasi dan bermacam lagi cara digunakan, bagi mengambil peluang fenomena yang mereka cetuskan. Malangnya, selepas cuba membawa imej lebih dewasa dan 'edgy', sambutan peminat terhadap karya mereka mula menurun. Mereka memilih untuk berpecah pada tahun 1994 membawa haluan masing-masing.

Hasil cetusan idea untuk menggabungkan NKOTB dengan sebuah lagi kumpulan iaitu Backstreet Boys pada tahun 2010 mendapat sambutan hangat. NKOTB kembali aktif walaupun sudah berusia 50-an. Peminat mereka pula kini bukan lagi anak-anak gadis, tetapi golongan wanita usia pertengahan yang masih lagi tergilakan mereka.

Walaupun berasal dari Amerika Syarikat, N'Sync sebenarnya terlebih popular di Eropah, khasnya Jerman terlebih dahulu berikutan ditawarkan kontrak di negara tersebut melalui label rekod BMG Munich pada tahun 1996. Mereka menjadi terkenal selepas album pertama mereka berjaya mendahului carta muzik Eropah dan hanya berjaya memecah masuk pasaran negara mereka sendiri pada tahun 1998.

Bagaimanapun jualan album mereka agak mengecewakan. N'Sync bernasib baik selepas ditawarkan menggantikan kepada Backstreet Boys pada tahun 1998, dalam sebuah konsert melalui saluran Disney yang memperkenalkan mereka kepada orang ramai. Jualan album mereka mula melonjak dan nama N'Sync mula menjadi sebutan.

Tahun 2000, album kedua mereka menjuarai carta di seluruh dunia, dinobatkan sebagai album paling banyak terjual tahun tersebut. Selepas melancarkan album ketiga dan menamatkan siri konsert pada tahun 2002, N'Sync mengumumkan akan berehat sementara. Ini membuka ruang kepada Justin Timberlake bergerak sebagai artis solo dan pelakon yang sangat berjaya.

Backstreet Boys atau BSB bermula secara sendirian, menerusi beberapa orang rakan yang gemar menyanyi bersama-sama pada awal tahun 1990 sebelum Lou Perlman, seorang produser tempatan melakukan pencarian bakat bagi penubuhan sebuah kumpulan vokal. Hasilnya kumpulan itu yang telah pun sedia ada, terpilih dan mereka dinamakan sebagai 'Backstreet Boys' hasil nama sebuah pasar yang terletak di Orlando, Florida yang menjadi pusat aktiviti anak muda.

BSB cuba mendapatkan kontrak rakaman namun berdepan banyak kesukaran sehinggalah pada tahun 1994, membolehkan mereka merakamkan lagu pertama mereka pada awal tahun 1995. Mereka mula dikenali di Amerika Syarikat dan Eropah, meneruskan siri persembahan kecil-kecilan di sana sebelum berjaya menerbitkan album pertama pada tahun 1996.

Album itu melonjakkan nama mereka sebelum album kedua yang terbit setahun selepas yang pertama, menjulang BSB sebagai ikutan baru dunia muzik dengan lagu "As Long As You Love Me' ciptaan komposer handal Max Martin menghantui ramai peminat muzik.

Tidak pernah berpecah sehingga kini, BSB masih lagi mengeluarkan album dengan album terakhir mereka diterbitkan pada tahun 2019. Era boyband mungkin sudah berlalu dan kumpulan-kumpulan boyband tidak lagi dapat mengecapi apa yang pernah mereka capai sebelum ini, tetapi sekurang-kurangnya mereka tetap berjaya mewarnai era 90-an dan awal 2000 dengan sangat berkesan.


Mampukah Manusia Lari 100 Meter Di Bawah 9 Saat?

Untuk mencatatkan masa larian 100 meter di bawah 10 saat bukanlah sesuatu yang mudah. Setakat ini, belum ada mana-mana atlet Malaysia yang mampu sampai ke tahap ini.

Seperti yang diketahui ramai, manusia paling pantas di dunia ketika ini adalah atlet pecut Jamaica iaitu Usain Bolt.

Selepas mencatatkan rekod 100 meter terpantas dengan catatan 9.58 saat, perhatian pada beberapa tahun kebelakangan ini telah beralih kepada sama ada manusia mampu berlari 100m dalam masa kurang daripada 9 saat suatu hari nanti.

Tanggapan kita berdasarkan berdasarkan penyiasatan biomekanik tentang pecutan selama 20 tahun, jawapannya adalah sudah tentu kita mampu.

Setakat ini, masih tidak terdapat had bagi kemampuan pecutan oleh manusia.

Manusia bertanding dalam acara larian secara kompetetif sekitar 100 tahun.

Dan dalam konteks evolusi manusia, tempoh ini adalah terlalu singkat untuk menganalisis dalam membuat ramalan jangka masa panjang untuk masa depan.

Rekod-rekod masih berjaya dipecahkan dan latihan serta teknologi terus berkembang maju.

Malah, dari saat Jim Hines memecahkan rekod 100 meter di bawah 10 saat untuk pertama kali pada tahun 1968 hinggalah ke Maurice Green pada tahun 1999, rekod dunia bertambah baik iaitu 0.16 saat lebih pantas dalam tempoh 31 tahun.

Namun sejak itu, rekod 100 meter diperbaiki 0.21 saat lebih pantas hanya dalam masa 10 tahun sahaja.

Ini tidak semestinya bermaksud bahawa pembangunan rekod 100 meter semakin pantas, cuma kita tidak boleh menjangkakan had manusia dalam perspektif jangka pendek.

Isu peningkatan prestasi juga dipengaruhi oleh latihan yang lebih baik dan memperhebatkan teknik larian.

Dalam kertas saintifik baru-baru ini, penekanan diberikan terhadap betapa pentingnya otot gluteus (punggung) yang kuat untuk prestasi permulaan dalam pecutan.

Atlet dan jurulatih boleh melatih dan menguatkan kumpulan otot utama ini untuk membolehkan kita melonjak dengan lebih baik di awal pecutan.

Secara keseluruhan, halaju pecut ditentukan oleh panjang dan kekerapan langkah. Dalam rekod dunianya di Berlin pada tahun 2009, Usain Bolt berlari dengan kelajuan 12.4 meter per saat dalam fasa terpantasnya.

Beliau melakukan ini dengan panjang langkah 2.77 meter dan kekerapan langkah 4.49Hz.

Untuk manusia berlari 100 meter di bawah 9 saat, halaju maksimum yang diperlukan perlulah mencapai kira-kira 13.2 meter per saat.

Halaju sedemikian akan memerlukan panjang langkah menjadi 2.85 meter (8 sentimeter lebih daripada langkah Usain Bolt) dan kekerapan langkah 4.63Hz.

Peningkatan ini dilihatkan sebagai sederhana daripada apa yang dilakukan oleh Usain. Tetapi untuk meningkatkan kedua-dua perkara ini adalah tidak mudah.

Ini kerana apabila atlet mula meningkatkan panjang langkah dalam fasa halaju maksimum, ia mempunyai kesan negatif terhadap kekerapan langkah.

Langkah yang lebih panjang mengambil masa yang lebih lama untuk dibuat dan dengan itu kekerapan langkah akan menurun, dan juga sebaliknya.

Oleh itu, prestasi seperti ini mungkin akan mengambil masa yang tersangat lama untuk kita capai.

Isu utama adalah berapa banyak kuasa (kuasa yang tinggi dalam masa yang sesingkat mungkin) manusia dapat hasilkan dan apakah yang perlu dilakukan untuk mencapainya. keperluan untuk mencapai ini.

Untuk menghasilkan langkah panjang dengan kekerapan yang tinggi, atlet harus menghasilkan jumlah kuasa yang tinggi iaitu kira-kira 4.5 kali berat badan, dalam masa yang sangat singkat, sekitar 0.1 saat

Untuk melakukan ini, mereka harus mengekalkan kaki yang sangat kaku dan memecut sebaik sahaja menyentuh tanah.

Penyelidikan baru-baru ini telah menunjukkan bahawa perbezaan dalam kuasa yang dijana pada peringkat awal fasa pecutan (sejurus selepas kaki sampai ke tanah) inilah yang membezakan pelari yang sangat pantas dari yang kurang pantas.

Keupayaan untuk mengekalkan kaki dalam keadaan kaku ditentukan oleh bagaimana daya otot dapat dihasilkan dalam otot kaki.

Ini adalah hasil dari fungsi saiz otot, jenis serat yang membentuk otot dan pengaktifan koordinat otot kaki untuk mengoptimumkan penggunaan mekanisme elastik serta menggandakan kuasa yang dijana otot.

Otot yang mempunyai kadar serat otot fast-twich yang tinggi akan dapat menjana daya yang lebih besar dengan lebih cepat berbanding otot dengan kadar yang lebih rendah.

Oleh itu, untuk mencapai titik di mana daya yang cukup boleh dijana dengan cepat yang mungkin untuk menghasilkan panjang langkah dan kekerapan yang dicadangkan di atas, gabungan genetik dan latihan diperlukan untuk menghasilkan punggung, paha dan otot betis yang lebih kuat dan lebih cepat daripada Usain Bolt.

Dan jika rekod dunia berjaya dipecahkan lagi atau berjaya mencapai catatan bawah 9 saat, rekod ini pula akan terbiar begitu sahaja untuk tempoh yang lama tanpa dipecahkan.

Malah, ia semakin sukar untuk dipecahkan. Dan adalah selamat untuk kita katakan bahawa manusia mampu untuk memecahkan rekod 100 meter bawah 9 saat, tetapi bukan dalam masa terdekat.


6 Ciri-Ciri Badan Pelik Yang Anda Tak Tahu Boleh Diwarisi

Penampilan yang unik bagi setiap orang di atas muka Bumi ini adalah hasil kumulatif daripada generasi keturunan yang diwarisi dicampurkan dengan sifat-sifat pasangan mereka, untuk menghasilkan generasi yang baru.

Walaupun kita mengetahui perkara-perkara seperti warna kulit, mata dan rambut adalah sesuatu yang diwarisi, namun terdapat banyak lagi yang diwariskan daripada ibu bapa atau nenek moyang kepada anak-anak.

Dan ciri-ciri ini tidak semestinya mempunyai kebaikan atau fungsi, namun boleh dibezakan daripada orang lain.

iluminasi.com kongsikan 6 ciri-ciri aneh pada tubuh badan yang anda tak tahu boleh diwarisi daripada ibu bapa.

Sekitar dua pertiga daripada populasi manusia dapat menggulung setiap sisi lidah bersama-sama untuk membentuk bentuk seperti tiub dengan begitu mudah, sementara yang lainnya tidak mampu. dikutuk dengan lidah rata.

Salah satu sifat genetik yang dilihatkan seperti tidak mempunyai kebaikan, fenomena menggulung lidah mula-mula diperhatikan oleh ahli genetik perintis Alfred Sturtevant pada tahun 1940.

Beliau berpendapat bahawa keupayaan untuk menggulung lidah adalah sifat Mendelian, yang bermaksud bahawa ia hanya perlu diturunkan dari salah seorang daripada ibu bapa dan bukannya sebagai campuran kedua-duanya.

Dengan ini, keupayaan ini sangat lazim. Ciri-ciri Mendeli yang lain termasuklah warna mata dan bintik-bintik pada wajah.

Walau bagaimanapun, tidak seperti bintik-bintik wajah, menggulung lidah kadang-kala boleh dilatih. Dengan latihan yang mencukupi, orang normal juga boleh menggulungkan lidah mereka.

Satu kajian di Jabatan Sains Biologi Delaware melibatkan 33 orang berlidah biasa menunjukkan bahawa selepas latihan yang sengit selama sebulan, seorang daripada mereka berjaya menguasai kemahiran ini.

Walaupun tidak selalunya hasil genetik, jari kelingking yang membengkok ke luar sering dikatakan sebagai sifat yang diwarisi.

Sekiranya anda ingin mengetahui sebab mengapa jari anda agak bengkok, mungkin anda perlu memeriksa tangan ibu bapa anda terlebih dahulu kerana jika salah seorang daripada ibu bapa anda memilikinya, peluang bagi anda adalah 50%.

Jadi yang bengkok mungkin juga mempunyai sebab-sebab bukan genetik yang lain termasuklah kecederaan atau penyakit.

Malah, tahap bengkok jari juga menjadi perkara yang masih dikaji sehingga kini. Adakah sudut jari yang bengkok itu juga diwarisi atau tidak? Masih banyak persoalan tentang jari kelingking bengkok.

Sudah diketahui umum bahawa botak bagi lelaki dapat dikaitkan dengan gen yang diwarisi daripada ibu. Kromosom X ibu boleh mengandungi kecenderungan genetik untuk botak, walaupun ini bukanlah satu-satunya punca botak.

Gen yang diwariskan oleh bapa juga boleh menjadi faktor botak namun kebarangkalian lebih tinggi daripada gen ibu.

Keguguran rambut juga boleh disebabkan oleh faktor persekitaran, terutamanya merokok dan minum alkohol.

Walaubagaimanapun, kecenderungan untuk keguguran rambut atau botak disebabkan oleh genetik bagi mereka yang memiliki "widow's peak" adalah lebih kuat.

Garis rambut berbentuk v yang unik ini adalah sifat dominan yang boleh diwariskan dari bapa atau ibu. Kedua-dua lelaki dan wanita boleh memilikinya, namun ia adalah kurang ketara pada wanita kerana mereka tidak cenderung kehilangan rambut.

"Puncak" yang dimaksudkan merujuk kepada garis rambut berbentuk segitiga yang terletak di atas dahi, yang mana lebih jelas apabila keguguran rambut.

Dan walaupun widow's peak ini adalah diwarisi, namun ia tidak semestinya diikuti dengan masalah botak.

Pekak nada dan lawannya iaitu dapat mengesan nada dengan sempurna, kedua-duanya boleh disebabkan oleh genetik.

Dikenali sebagai Congenital Amusia, pekak nada yang diwarisi adalah masalah di mana penghidap tidak dapat mengenali dan membezakan nada muzik.

Mereka tidak dapat mengenali sesebuah lagu itu hanya dari muziknya sahaja, dan tidak dapat mengesan apabila lagu tersebut dinyanyikan.

Kajian juga menunjukkan bahawa mereka yang mempunyai masalah ini tidak dapat mengesan 'nota bulat' dalam lagu, walhal nota ini boleh dikesan oleh bayi sekalipun.

Walaupun ia boleh dikatakan sebagai kecederaan otak, sebahagian besar daripada mereka yang pekak nada ini tidak mempunyai gejala lain dan tidak mengalami apa-apa kesukaran, kecuali "diharamkan" dari Karaoke.

Secara Khusus, mereka yang mempunyai amusia kongenital tidak dapat mengetahui bahawa lagu yang mereka nyanyi sangat sumbang.

Antara 70% dan 80% orang yang pekak nada adalah disebabkan oleh genetik, dan sekitar 4% penduduk dikatakan mengalami masalah ini.

"Jari kaki Morton" adalah keadaan yang diwarisi di mana jari telunjuk pada kaki lebih panjang daripada ibu jari dan kadang kala, jari hantu juga lebih panjang.

Anggaran bagi jumlah mereka yang mempunyai sifat ini adalah berbeza-beza, tetapi ia boleh menjejaskan di antara 3% dan 20% populasi manusia.

Keadaan ini dinamakan bersempena nama seorang pakar bedah ortopedik, Dr. Morton. Morton mempercayai bahawa jari kaki kedua yang panjang ini berlaku sejak zaman pra-manusia apabila monyet menggunakan kaki untuk memegang objek.

Jika anda mempunyai bulu di bahagian atas jari anda, di antara buku lima anda, ia adalah disebabkan oleh genetik anda. Ahli antropologi telah mengkaji bulu-bulu ini selama hampir 100 tahun.

Ia dikatakan paling kerap tumbuh di pada jari manis dan tidak muncul pada ibu jari.

Ia juga dikatakan paling umum di kalangan orang berkulit putih (Caucasian), namun sebabnya adalah tidak jelas.

Para penyelidik percaya bahawa penyebabnya mungkin berkaitan dengan pendedahan ketika hamil terhadap androgen, hormon yang berkaitan dengan perkembangan ciri-ciri lelaki.

Ciri ini dikatakan dominan, bermakna ia mesti hadir dalam salah seorang sama ada ibu atau bapa.


7 Pusat Pelancongan Yang Ditutup Angkara Manusia Celaka

Pada masa kini, populariti sesuatu kawasan tempat pelancongan popular mudah tular kerana adanya kuasa sosial media. Sama juga seperti kedai makan popular, apabila sudah tular maka berpusu-pusulah orang ramai dari luar datang ke tempat yang ditularkan tersebut.

Walaupun populariti sesuatu kawasan pelancongan itu bagus untuk ekonomi masyarakat setempat, amat mendukacitakan sekali apabila hanya segelintir sahaja yang benar-benar menghargainya dan menjaganya dengan baik.

Satu ketika dahulu pihak Iluminasi pernah berkongsi bagaimana populariti filem Bollywood, 3 Idiots telah membuka mata masyarakat antarabangsa terhadap keindahan kawasan Ladakh dan seterusnya menjadikannya begitu popular. Malangnya, akibat sampah sarap dan kebodohan manusia sendiri, kawasan tersebut dicemari dengan sampah sarap dan mengalami pelbagai jenis kerosakan.

Kali ini, kami akan kongsikan pula beberapa kawasan pelancongan popular yang terkenal kerana keindahannya sebelum "rosak" akibat tabiat buruk sebahagian besar pelancong yang hanya pentingkan diri sendiri.

Air Terjun Guaira terletak di Sungai Parana yang menjadi kawasan sempadan antara negara Paraguay dan Brazil. Walaupun bukanlah air terjun yang tertinggi di dunia dengan ketinggian hanya 114 meter, ianya mempunyai kapasiti air yang sangat banyak iaitu dua kali ganda daripada air terjun Niagara.

Bunyi deruan air terjun ini sangat kuar dan dikatakan boleh didengari dari jarak 30 kilometer jauh. Keindahan air terjun ini telah menarik begitu ramai pelancong setiap tahun. Malangnya, pihak tentera Brazil telah memusnahkannya pada tahun 1982 bagi membolehkan pembinaan Empangan Itaipu dimulakan.

Nohmul yang terletak di kawasan Semenanjung Yucatan (kini dikenali sebagai Belize) merupakan sebuah tapak arkeologi tinggalan masyarakat zaman Maya dahulu. Ianya turut menarik ramai pelancong dan antara tarikan utamanya adalah Piramid Nohhmul setinggi  17 meter.

Pada 13 Mei 2013, struktur terbesar di Nohmul telah dimusnahkan oleh sebuah syarikat pembinaan. Pihak kontraktor telah menggunakan jengkaut dan jentolak untuk memusnahkan sebahagian besar struktur piramid pusat untuk mendapatkan kandungan batu kapurnya untuk membuat jalan di sebuah kampung yang berhampiran dengan batu kerikil.

Maya Bay merupakan satu lagi lokasi percutian yang tiba-tiba tular akibat pengaruh filem The Beach lakonan Leonardo DiCaprio. Kawasan ini terletak di Pulau Phi Phi di Thailand dan sewaktu zaman kemuncaknya telah menerima sehinga 5000 orang dalam sehari.

Kedatangan terlalu banyak bot dalam setiap hari dikatakan telah mengganggu ekosistem disini dan merosakkan kawasan terumbu karang. Keadaan ini semakin teruk dengan pertambahan sampah sarap yang tidak terkawal di kawasan ini. Pada tahun 2018, pihak berkuasa telah mengumumkan kawasan ini akan ditutup selama-lamanya bagi membolehkan kawasan tersebut dipulihara seperti keadaan sebelumnya.

Segala pembakaran dan pencemaran yang dilakukan oleh manusia telah menyebabkan peningkatan suhu sekeliling dan pemanasan global. Namun, mungkin ramai yang tidak sedar perubahan suhu ini akan mengganggu ekosistem haiwan dan tumbuh-tumbuhan.

Salah satu kawasan pelancongan yang terkesan adalah kawasan terumbu karang di Christmas Island, Australia. Dalam tempoh hanya 10 bulan sahaja, dianggarakan 90% daripada terumbu karang yang ada disekeliling kawasan ini telah musnah sama sekali akibat peningkatan suhu air lau.

Kawasan glacier ini dikatakan terbentuk 18,000 tahun dahulu dan merupakan antara kawasan glacier tertinggi di Amerika Selatan. Ianya menarik minat pelancong dari seluruh dunia terutamanya bagi penggemar sukan ski.

Malangnya, kerana pemanasan global, ais di kawasan ini mulai mencair. Keadaan ini menjadikannya tidak lagi sesuai untuk aktiviti ski dan seumpanya. Pada tahun 2012, kawasan pelancongan tanah tinggi ini akhirnya telah diisytiharkan tutup untuk selama-lamanya.

Di Indonesia, Raja Ampat merupakan sebuah pulau yang merupakan syurga bagi penyelam laut dalam kerana keindahan terumbu karang disini. Malangnya, pada tahun 2017 sebahagian besar kawasan terumbu karang ini telah musnah dimusnahkan oleh kapal persiaran besar yang datang ke kawasan ini.

Kerugian dan kerosakan yang disebabkan oleh tragedi ini dianggarkan sekitar $18.6 juta. Pihak kerajaan kini dalam usaha mengembalikan semula ekosistem terumbu karang disini sebaik sahaja mereka memperoleh bayaran pampasan daripada syarikat insurans kapal persiaran tersebut.

Diberi nama Duckbill memandangkan batuan semulajadi ini mempunyai bentuk paruh itik. Batu setinggi 7 kaki ini menjadi lokasi mengambil gambar popular kerana keunikan bentuknya itu. Malangnya, pada tahun 2016 batu ini telah ditemui jatuh atau roboh. Pihak berkuasa pada mulanya menyangka ia berlaku secara semulajadi memandangkan tapaknya lebih kecil dan mungkin tidak lagi mampu menahan beban di atasnya.

Walau bagaimanapun, seorang pemilik drone telah mendedahkan beliau telah berjaya merakamkan kejadian sebenar yang berlaku. Dalam video tersebut, kelihatan sekumpulan remaja sebenarnya telah bertindak menghancurkan batu itu kerana sebelum kejadian tersebut salah seorang rakan mereka telah patah kaki ketika cuba memanjatnya.


Kisah Penjenayah Yang Menipu 4 Kelab Bola Sepak Profesional

Awal tahun 2019, seorang pemain bola sepak berusia 25 tahun bernama Bernio Jordan Enzo Verhagen berjaya melakukan perpindahan mengejutkan, selepas menyertai kelab FC Dinamo-Auto di Transnistria. Bagi seorang pemain bertaraf amatur di Belanda, itu ibarat satu perpindahan yang unik.

Ini kerana Dinamo-Auto adalah kelab berstatus amatur, tanpa stadium sendiri. Verhagen kekal dalam kelab itu hanya sementara, sebelum kembali ke Belanda. Tiba di Belanda, bagi mendapatkan kisah pengalamannya di negara bergolak itu, seorang wartawan bernama Sam van Raalte mengaturkan sesi temubual melalui podcast.

Semasa sesi itu dijalankan, Raalte menerima banyak mesej daripada pendengar berkenaan kes-kes penipuan melibatkan Verhagen. Diajukan tentang isu itu, Verhagen hanya menafikan apa yang disebutkan. Sesi itu diakhiri dengan selamat, namun Raalte tidak dapat terus melupakan apa yang ditimbulkan hari itu. Dia terus mengikuti karier Verhagen dengan teliti.

Membaca kenyataan kelab Cape Town City FC di Afrika Selatan bersetuju mengambil Verhagen sebagai pemain, mengejutkan Raalte. Dia tidak bermain walau satu permainan di Transnistria jadi bagaimana Cape Town memilih beliau? Perkara sama berulang lagi, daripada Afrika Selatan - Verhagen ke Chile, bermain dalam liga perdana negara tersebut bersama kelab Audax Italiano. Dia mengekalkan rekod sama, langsung tidak pernah diturunkan untuk bermain.

Pada 5 November 2019, kelab divisyen satu Denmark Viborg FF mengumumkan Verhagen bakal menyertai pasukan mereka dengan jersi bernombor 28. Pada ketika inilah kisahnya jadi semakin aneh.

Raalte mendapati sebelum diumumkan sebagai pemain rasmi Viborg FF, media Chile 'La Tercera' menerbitkan satu temubual melalui sidang video dengan Verhagen dan teman wanitanya, Nayaret Muci. Muci bertindak sebagai penterjemah temubual itu. Temubual itu turut sama melibatkan beberapa status Instagram yang dimuat naik Muci, mengkritik Verhagen yang gemar bertindak kasar terhadapnya sejak mereka di Denmark lagi. Pertanyaan itu ditepis Verhagen dan Muci sebagai perselisihan biasa.

Apabila ditanya bagaimana pengalamannya bermain di Chile - Verhagen menyifatkan dia perlu meninggalkan Audax Italiano disebabkan masalah rasisme yang berlaku, sehingga dia digelarkan monyet dan hamba oleh pemain lain. Ditanya siapakah yang dilantik sebagai ejen bagi menguruskan semua perpindahan beliau, Verhagen mula mengelakkan diri daripada menjawabnya.

Raalte cuba mendapatkan jawapan namun Verhagen bertindak mengugut Raalte, agar berhenti mengganggu urusannya.

Apabila persatuan bola sepak Belanda atau KNVB dihubungi bagi mendapatkan status sebenar Verhagen, Raalte diberitahu Verhagen adalah seorang pemain muda yang pernah menyertai kelab divisyen satu negara itu, Willem II selama setahun pada tahun 2009. Gagal meneruskan kontrak, Verhagen mula menyertai kelab-kelab amatur sebelum terbang ke luar negara.

Bagaimanapun, tidak ada rekod rasmi menunjukkan Verhagen benar-benar ditawarkan kontrak ke luar - ini kerana semua pemain di bawah KNVB perlu melalui perpindahan ke luar negara kali pertama melalui KNVB. Rekod akhir aktiviti Verhagen melibatkan sebuah kelab amatur bernama Den Dungen pada awal tahun 2019. Wakil kelab Den Dungen ketika dihubungi memberitahu Verhagen pemain biasa saja dan mustahil untuk diterima menyertai liga profesional - apatah lagi di luar negara pula.

Cubaan untuk mendapatkan informasi daripada kelan-kelab lamanya tidak banyak membantu. Sehinggalah satu temubual dengan Verhagen bersama sebuah agensi berita sukan di Denmark, berjaya membuka tembelang Verhagen selama ini.

Verhagen dalam temubual itu menyebut dia pernah menjalani beberapa sesi ujian dengan sebuah kelab di Denmark - namun kelab yang disebutkan menafikan dakwaan Verhagen. Raalte juga mendapati di semua kelab yang disertai Verhagen, dia tidak pernah menyertai latihan pasukan sebaliknya diberikan kebenaran untuk melakukan latihan sendiri disebabkan kondisi badannya yang belum mencapai tahap diperlukan.

Surat khabar Denmark 'Politiken' menerbitkan artikel berkenaan Verhagen, menyifatkan beliau sudah beberapa kali menyamar sebagai pemain FC Kopenhagen, kelab ternama di Denmark bagi menggoda wanita dan juga melakukan kecurian melibatkan barangan kemas milik wanita yang menjadi mangsanya.

Bagi melindungi kedudukan mereka akibat artikel tersebut, Viborg FF mengeluarkan kenyataan bahawa mereka telah pun bekerjasama dengan Stellar Group, sebuah agensi pemain terkenal di dunia yang dikatakan mewakili Verhagen. Stellar Group menafikan dakwaan ini.

Teknik Verhagen untuk menipu kelab-kelab bagi mengambilnya sebagai pemain mula terungkai.

Viborg FF menjadi mangsa Verhagen melalui rangkaian emel palsu, dokumen rekaan dan panggilan telefon yang nyata didalangi sendiri oleh Verhagen sepenuhnya. Salah seorang pengarah Viborg FF turut sama diberikan sebuah dokumen surat tawaran sebuah kelab gergasi China yang dikatakan menagih khidmat Verhagen, agar perjanjian antara mereka dapat dipercepatkan.

Kelab itu sendiri seakan terkejut dengan prestasi yang ditunjukkan selepas Verhagen hadir menyertai sesi latihan, kerana taraf permainannya jauh berbeza dengan reputasi yang dia bawa.

Pemeriksaan lebih lanjut terhadap semua dokumen yang diserahkan dalam urusan kontrak Viborg FF dengan 'ejen' yang mewakili Verhagen, berjaya menemui banyak perkara meragukan termasuklah alamat emel yang digunakan oleh ejen Stellar Group, merupakan alamat emel palsu.

Pada 26 November 2019, Viborg FF mengumumkan penamatan kontrak Verhagen dan keesokannya, Verhagen ditahan pihak berkuasa Denmark atas dakwaan jenayah serangan dan rompakan melibatkan beberapa mangsa, termasuklah bekas teman wanitanya sendiri Nayaret Muci. 3 Disember 2019, Verhagen dihadapkan ke mahkamah atas kesalahan melakukan penipuan melibatkan kontrak profesional beliau sebagai seorang pemain bola sepak.

Pengajarannya - jangan pandang rendah pihak yang kena scam, kerana seorang scammer mampu melakukan banyak perkara yang mampu meyakinkan kita sehinggakan 4 kelab bola sepak mampu terpedaya dengan taktik berani Verhagen, seorang pemain bertaraf amatur yang tak perlu menendang bola.

Artikel ini adalah terjemahan dan olahan semula artikel The Wild Story of an Amateur Footballer Who Scammed Four Teams in a Year yang diterbitkan pada 9 Disember 2019.


Ini Sebab Mengapa Syarikat Gergasi Amerika Syarikat Gagal Di China

Sejak China membuka peluang pelaburan asing pada akhir 1970-an, beberapa syarikat Amerika Syarikat yang paling kuat telah masuk ke Republik Rakyat China dengan begitu yakin.

Dan beberapa tahun kemudian, mereka terhuyung-huyung, "dibelasah" dan akhirnya tumpas.

Ia bukanlah kerana perniagaan-perniagaan ini tidak cekap, kerana banyak kegagalan terbesar berlaku kepada syarikat dalam Fortune 500, termasuklah Mattel, eBay, Google, Home Depot.

Semua syarikat ini berkembang pesat di pasaran di seluruh dunia, tetapi tidak di China.

Mengapa dan bagaimana ini boleh berlaku? Ada yang menderita akibat kekurangan fleksibiliti, atau kegagalan untuk menyetempatkan perniagaan mereka.

Yang lain pula jatuh kerana masa yang tidak sesuai atau disaingi perniagaan tempatan yang unggul.

Walaupun punca-puncanya berbeza-beza sebagaimana industri itu sendiri, satu corak boleh dilihat di antara kegagalan terbesar di China iaitu disebabkan oleh ketidakupayaan untuk memahami betapa berbeza dan sengitnya pasaran di China.

Menurut Shawn Mahoney, pengarah urusan kumpulan perunding EP China, kurangnya pemahaman undang-undang dan budaya persekitaran adalah penyebab kepada kebanyakan kegagalan.

"Satu-satunya perbezaan antara kejayaan dan kegagalan menurut pengalaman saya adalah bahawa orang yang berjaya lebih bersedia untuk bercakap dan belajar tentang bagaimana keadaan bekerja di lokasi," kata Shawn Mahoney.

iluminasi.com kongsikan bagaimana 4 syarikat gergasi Amerika Syarikat terkandas di China.

Kawasan pinggir bandar di Amerika dipenuhi dengan mereka yang mempunyai hobi dalam menambahbaik rumah mereka dan Home Depot wujud untuk menyediakan segala keperluan.

Dengan pelbagai alatan dijual seperti alat kuasa, bahan binaan dan bekalan perkakasan, kedai besar ini merupakan bukti kepada etika DIY pemilik rumah di Amerika Syarikat.

Sekali pandang, ia kelihatan seperti apa yang berlaku di China. Negara ini mempunyai kelas pertengahan yang semakin meningkat, berjuta-juta pemilik rumah baru dan budaya kebijaksanaan dan penjimatan setiap hari.

Dengan ini, bukankah sangat sesuai dan sempurna untuk dibuka di China? Itu adalah apa yang mereka rasakan apabila memasuki pasaran China pada tahun 2006.

Syarikat yang berpangkalan di Atlanta ini membeli sebuah firma tempatan, membuka 12 kedai mereka dan menunggu wang untuk masuk ke dalam poket mereka.

Namun, tanggapan mereka salah. Selepas bergelut selama 6 tahun, Home Depot menutup 7 baki kedai mereka dan memecat 850 pekerja di China.

Terdapat beberapa faktor di sebalik kegagalan ini. Pertama adalah sesuatu yang ringkas, iaitu masa. Home Depot datang ke China terlalu lewat, selepas pesaingnya sudah bertapak.

Ketika mereka sampai, pertumbuhan China semakin perlahan. Kedua adalah sifat pasaran perumahan di China. Ramai orang membeli rumah untuk pelaburan dan hartanah, bukan untuk ditambahbaik.

Ketiga ialah format kedai Home Depot. Seperti yang diketahui oleh syarikat seperti Best Buy dan peruncit Amerika yang lain, para pengguna China tidak suka kedai berkonsepkan gudang besar yang terletak jauh dari pusat bandar.

Keempat dan yang paling teruk,  Home Depot cuba membawa masuk konsep DIY Amerika ke pasaran di mana tenaga buruh begitu murah sehinggakan kebanyakan orang hanya mengupah seorang tukang, dan tidak menambaik sendiri.

Home Depot datang dan cuba menjual visi Amerika, beranggapan bahawa orang mahu membelinya. Dan ternyata, itu bukanlah apa yang rakyat China mahu.

Syarikat itu sendiri mengakui hal ini apabila meninggalkan China. "China adalah pasaran do-it-for-me, dan bukannya pasaran do-it-yourself, jadi kita perlu menyesuaikan diri," kata jurucakap Home Depot.

Ironi kegagalan Barbie di China adalah anak patung sebenarnya agak popular. Masalahnya adalah, jenama Barbie tidak popular di China.

Barbie merupakan jenama miliki Mattel, sebuah syarikat pengeluar mainan multinasional Amerika yang ditubuhkan pada tahun 1945 dengan ibu pejabat di El Segundo, California.

Pelancaran Mattel bermula pada tahun 2009, apabila ia membuka "Rumah Barbie" terbesar di dunia di lokasi utama di Shanghai.

Syarikat ini membelanjakan RM120 juta untuk menjadikan kedai 6 tingkat mereka sebagai pusat segala-galanya untuk Barbie.

Ia termasuklah restoran, salon rambut dan kuku, bar koktel dan juga spa. Malah, untuk menarik pelanggan China dengan lebih dekat, Mattel melancarkan anak patung versi tempatan, diberi nama Ling.

Jadi, apa yang tak kena dengan perniagaan mereka? Sebahagiannya disebabkan oleh kegagalan dalam merancang. Kedai tersebut terlalu besar dan terlalu mahal.

Malah, ia terlalu mengelirukan kerana mencampurkan bahagian keseronokan dewasa seperti Barbie martini (minuman alkohol) dan rawatan menegangkan payudara, dengan mainan kanak-kanak.

Daripada memberi tumpuan kepada anak patung kanak-kanak, Mattel beranggapan bahawa pengguna China mahukan pelbagai pakaian, makanan, dan barangan bertemakan Barbie yang mahal.

Dan disebabkan oleh Barbie bukanlah ikon budaya di China seperti mana ia di Amerika Syarikat, maka pengguna China langsung tak kisah tentang produk Barbie yang mahal.

Ketika mana Mattel menyedari kesilapan mereka, kedai mereka mengalami kerugian teruk. Dan pada tahun 2011, 2 tahun selepas dibuka, kedai House of Barbie itu ditutup.

Pengajaran dalam kisah Mattel ini adalah, sebelum melakukan perniagaan besar-besaran di China, lakukan penyelidikan terlebih dahulu.

Syarikat-syarikat perlu fleksibel, boleh menyesuaikan diri dan bertindak balas dengan positif terhadap citarasa China. Ini bermaksud Mattel perlu membuat eksperimen terlebih dahulu sebelum membuka kedai mega bernilai RM120 juta.

Jika anda pernah sampai ke China, anda mungkin menyedari akan kuasa "guanxi", atau hubungan sosial.

Guanxi memacu urusan perniagaan dan kontrak kerajaan. Ia adalah gam halimunn yang mengikat orang ramai bersama.

Ia adalah hubungan dan kewajiban bersama yang sangat berharga kepada masyarakat Cina dalam hubungan peribadi.

Dan bagi syarikat yang sangat berjaya dan berpengaruh, ini mungkin kedengaran seperti perkara yang sangat remeh. Ternyata apa yang dianggap oleh eBay adalah salah.

Pada tahun 2004, gergasi lelongan dalam talian dari San Jose ini memutuskan untuk memasuki pasaran China.

eBay membeli sebuah syarikat tempatan, Eachnet, menukarkannya ke platform eBay dan menjangkakan dapat menguasai China dalam tempoh yang singkat.

Lagipun, mereka telah menguasai pasaran negara-negara lain, kenapa tidak China, kan? 2 tahun kemudian, eBay menutup portal mereka dan meninggalkan pasaran lelongan Cina.

Pesaing tempatan iaitu Taobao, terus mengambil alih 95%daripada bahagian pasaran tempatan.

Masalah yang berlaku dalam ke ini adalah eBay tidak mempunyai mekanisme untuk guanxi.

Menurut satu kajian yang dijalankan oleh para penyelidik di Amerika Syarikat dan Hong Kong, ini adalah kesilapan yang sangat besar.

Ketika Taobao membenarkan pembeli dan penjual untuk bersembang menerusi mesej sekaligus memberi mereka peluang untuk membina hubungan peribadi, ia tidak dilakukan oleh eBay.

Paul A. Pavlou, seorang profesor di Temple University Fox School of Business berkata bahawa para pembeli benar-benar mahu mengenali dari siapa mereka beli.

Di China, perniagaan bukan hanya sekadar perniagaan, tetapi hal sosial. Hari ini, eBay berkata mereka telah belajar daripada pengalaman.

Syarikat itu telah menumpukan semula dari pasaran domestik, ke arah membantu penjual Cina memasarkan terus kepada pengguna di luar negara.

Kekalahan dan kegagalan Google di China adalah salah satu yang paling dramatik dan yang paling kompleks.

Konteks ini sangat terkenal di mana pada tahun 2010, Google mengumumkan bahawa ia telah digodam dan tidak akan lagi menapis dengan perintah kerajaan.

Ia memindahkan server nya ke Hong Kong dan pasaran sahamnya merudum dari 30% kepada 3% pada tahun 2013.

Walaupun keputusan yang lemah oleh pihak Google sendiri memainkan peranan dalam kegagalan ini, namun politik adalah apa yang membunuh Google di China.

Usaha perniagaan Google di China telah dimusnahkan sejak awal lagi mereka bertapak. Dilancarkan pada tahun 2006, Google.cn adalah enjin carian asas, tanpa Gmail, perisian blog, atau YouTube.

Ini kerana syarikat itu enggan menyimpan servernya di China, kerana takut terpaksa menyerahkan data pengguna kepada kerajaan.

Pada tahun 2008, China menuntut agar Google menapis cadangan pencarian automatiknya  secara lebih teliti.

Dan pada tahun 2009, Google berjaya mengesan perncerobohan servernya yang mana didakwa dilakukan di China.

Penyerang tersebut bukan hanya mencuri rahsia korporat, tetapi juga menyusup masuk ke dalam akaun-akaun peribadi pihak pembangkang dan aktivis yang berkaitan dengan China dan Tibet.

Menjelang tahun 2010, pihak-pihak atasan Google tidak lagi boleh berdiam diri dan mereka memutuskan untuk tidak lagi akan mematuhi permintaan China.

Pengajaran dari kekacauan Google di China adalah sukar untuk diterima, tetapi ia sangat penting.

Akhirnya, syarikat asing yang ingin berkembang maju di China harus mematuhi peraturan-peraturan pemerintah yang menindas.

Ini bermakna sama ada anda mahu bertolak ansur dengan dasar yang anda tak gemar, ataupun cari jalan keluar.


Ideologi Satu Budaya, Satu Bangsa Dan Satu Negara di Jepun

Deniz Dogan terpaksa mengharungi diskriminasi di tanah lahirnya sendiri, Turki berikutan statusnya sebagai seorang minoriti yang memegang kepercayaan Alevi, sebuah bentuk ajaran yang mirip ajaran Syiah tetapi agak berbeza pendekatannya.

Tidak tahan dengan gangguan yang diterima hasil daripada gerakan aktivisme politik yang beliau jalankan, Deniz pernah merasai dua tempoh hukuman penjara. Bila dibebaskan, hidupnya senantiasa diganggu tekanan pihak polis pula.

Menyerah kalah, Deniz memohon untuk berhijrah ke negara yang digembar-gemburkan aman dan sangat mengamalkan toleransi - Jepun. Deniz langsung tidak dapat menjangka pengalaman yang bakal dilalui jauh berbeza dengan persepsi awalnya.

Keputusan mengubah tempat bermastautin malangnya bukan saja tidak mengubah nasib Deniz - malahan lebih memburukkan keadaan. Selama 7 tahun dia merana di Jepun, berdepan dengan ancaman pihak polis yang tidak segan silu menggunakan kuasa mereka ketika berdepan orang asing seperti dia. Ugutan akan dihantar pulang ke Turki menjadi perkara biasa. Ada waktu dia terpaksa bekerja secara haram, hanya untuk mempunyai pendapatan.

Setahun lebih dia ditempatkan dalam pusat tahanan pendatang berikutan statusnya yang dikatakan tidak sah. Ahli keluarganya yang sebelum itu turut sama teringin berhijrah ke Jepun mencari pilihan lain untuk melarikan diri - dengan Kanada menjadi pilihan seterusnya. Di Kanada,pengalaman yang mereka rasai jauh berbeza dengan apa yang perlu Deniz tempuh.

Bagi Deniz, adalah sangat mengejutkan tahap kebebasan yang mereka terima di Jepun jauh lebih terhad berbanding pengalaman mereka di Turki. Semua persepsi berkenaan negara matahari terbit yang sangat menerima dan terbuka, pandai melayan tetamu serta tidak lokek dengan adab - berkecai.

Jepun mempunyai mentaliti yang jauh berbeza berbanding dengan negara lain, dalam cara mereka menerima kemasukan orang luar. Walaupun menjadi salah sebuah negara maju di dunia, dasar Jepun masih bersifat tidak toleran kepada pendatang dan khasnya pelarian perang - walaupun Jepun sendiri berdepan dengan risiko kekurangan tenaga kerja khasnya dalam profesion sebagai buruh kasar,

Dalam tempoh lebih 20 tahun dari tahun 1982 hingga 2004, jumlah pelarian perang yang diterima Jepun hanyalah seramai 313 orang. Tidak sampai 10 peratus daripada jumlah keseluruhan permohonan. Jauh berbeza dengan Kanad yang menerima puluhan ribu pelarian untuk menetap di dalam negara mereka, walaupun berdepan risiko akibat populasi negara mereka sendiri yang agak kecil.

Malangnya, bukan pelarian saja yang ditutup pintunya daripada masuk ke Jepun. Kumpulan pendatang dari negara luar juga menghadapi kesukaran untuk terus menetap di Jepun. Dalam masa yang sama, ramalan bahawa Jepun akan mengalami penurunan populasi mendadak dari tahun ke tahun dengan anggaran angka ketika ini yang berada pada paras 128 juta orang- akan jatuh ke 95 juta pada tahun 2050.

Persoalan utamanya di sini - walaupun berdepan pelbagai ancaman daripada segi penurunan tenaga kerja dan populasi; mengapa Jepun terus berdegil dalam membuka negara mereka kepada orang luar? Polisi satu negara, satu bangsa yang diamalkan masyarakat mereka.

Situasinya sangat memberi impak pada masyarakat mereka - sehinggakan Jepun tiada undang-undang khas dalam mengawal selia sebarang bentuk diskriminasi kaum seandainya berlaku.

Tradisi Jepun yang sudah berusia lebih seribu tahun terbentuk sebagai sebuah komuniti yang mempunyai hanya satu kaum atau bangsa, jadi amat sukar untuk orang Jepun mampu atau dapat menerima kewujudan bangsa lain secara rasmi dalam masyarakat mereka. Hasil daripada perkembangan ideologi ini, semua dasar kerajaan yang dibentuk di Jepun akan dimestikan melindungi cara hidup ini.

Dalam hal permohonan pelarian untuk masuk misalnya, syarat-syarat yang dikenakan oleh kerajaan Jepun dikatakan terlalu tinggi sehinggakan ada kes permohonan berlangsung selama lebih 10 tahun tempohnya. Durasi yang panjang inilah penyebab utama kebanyakan individu berstatus pelarian putus asa dalam usaha mereka untuk menetap di Jepun, akhirnya memilih negara lain sebagai pilihan kedua.

Berbeza dengan permohonan suaka di negara lain, Jepun memerlukan seorang pemohon untuk menyertakan sekali bukti dalam bentuk dokumen yang menyebabkan seseorang itu mahu berhijrah, seperti waran tangkap atau surat arahan mahkamah sebagai bukti, Permintaan itu sudah pastilah sukar untuk dipenuhi pemohon.

Tidak cukup dengan itu, semua dokumen perlulah diterjemahkan ke dalam bahasa Jepun bagi memastikan tiada masalah kefahaman timbul hanya akibat perbezaan bahasa. Proses ini memerlukan masa dan kos yang besar. Walaupun selepas semua ini berjaya dipenuhi, itu bukanlah jaminan permohonan akan diterima.

Majoriti permohonan kebiasaannya akan ditolak. Lihat saja peratusan lulus yang rendah dan telah kami sebutkan di atas. Akibat daripada kadar penerimaan yang rendah, pengkritik berpendapat Jepun sebenarnya mengamalkan polisi tersebut dengan sengaja, bagi melindungi identiti masyarakat mereka. Lebih sikit yang masuk, lebih baik untuk mereka.

Apa yang sangat mengelirukan penyelidik serta pengkaji, adalah status Jepun sebagai salah sebuah negara anggota penuh Konvensyen Pelarian 1951 di bawah PBB. Malaysia sendiri tidak mengiktiraf Konvensyen itu dan kita lebih terbuka menerima pelarian perang masuk.

Pada tahun 2013, hanya 6 permohonan diluluskan. 11 orang bagi tahun 2014 dan 27 bagi 2015. Sejumlah 10,901 permohonan diterima bagi tahun 2016. Yang diluluskan? hanya 28. Angka 28 itu pula dikatakan datang daripada permohonan bercampur tahun-tahun sebelumnya. Semuanya dikatakan kerana protokol kerajaan Jepun yang sengaja mengehadkan kemasukan pendatang atau pelarian - bagi melindungi dasar satu negara,satu bangsa mereka.

Puncanya dikatakan bermula daripada zaman pemerintahan Edo di Jepun, apabila pembangunan Jepun menjadi sangat pesat selama lebih 200 tahun selepas pemerintan Jepun ketika itu memperkenalkan dasar tutup pintu yang dimansuhkan pada tahun 1853.

Berikutan keberkesanan sistem itu serta perubahan yang berlaku selepas sistem itu dihapuskan - ramai di kalangan masyarakat Jepun percaya jalan terbaik mereka untuk terus maju ke depan, hanyalah dengan kembali mengamalkan 'dasar tutup pintu' semula. Kedatangan orang luar hanyalah pengacau kepada usaha mereka untuk mengembalikan era kegemilangan mereka.

Selain itu pengalaman buruk negara Jepun ketika mengamalkan dasar terbuka, menerima kemasukan pelarian perang Vietnam yang melakukan migrasi ke situ melalui jalan laut sewaktu era 1978-1990 banyak meninggalkan luka dalam identiti masyarakat Jepun yang ingin dilindungi,

Pada ketika ini, apa yang paling ditakuti Jepun sekiranya mereka membuka pintu negara mereka adalah desas-desus berkenaan potensi kemasukan 100,000 pelarian dari Korea Utara yang mahu melarikan diri daripada negara mereka - berikutan hubungan nenek moyang mereka, yang dikatakan ramai berasal dari Jepun.

Selain daripada pelarian perang, Jepun juga menjadi destinasi pilihan banyak rakyat negara lain, seperti Filipina, Indonesia dan Sri Lanka yang mahu menetap terus di sana.

Walaupun polisi Jepun terhadap kemasukan pendatang luar dan pelarian layak dikatakan kurang selari dengan tuntutan dunia zaman sekarang, sesuatu yang harus dipuji adalah sumbangan Jepun kepada PBB dalam usaha menguruskan pelarian, merupakan angka ketiga tertinggi jumlah bantuan disalurkan sesebuah kerajaan.

Namun, bantuan yang besar sekalipun tidak mampu meredakan tekanan yang dihadapi kerajaan Jepun dalam aspek pendatang dan pelarian ini. Di peringkat antarabangsa, mereka berdepan tekanan untuk melonggarkan syarat kemasukan pelarian dan imigran. Dari dalam negara, orang Jepun pula mahu 'negara Jepun hanya untuk orang Jepun.'

Diluah mati emak, ditelan mati bapak. Kalau anda - polisi manakah yang anda rasakan baik untuk negara kita?

Artikel ini merupakan terjemahan dan olahan semula artikel 'One culture, one race:' Foreigners need not apply yang diterbitkan oleh The Globe and Mail.


Memahami Kumpulan Pengganas Setiap Agama Besar Dunia

Dalam zaman sekarang, berikutan pengaruh media yang berjaya membentuk pemikiran masyarakat - apabila disebutkan saja perkataan 'terrorism' atau 'aktiviti keganasan', ramai di kalangan masyarakat dunia akan terus membayangkan berkenaan kumpulan militan Islam yang aktif melakukan perkara-perkara keji.

Persepsi ini diperkuatkan lagi dengan propaganda 'fobia Islam' atau 'Islamophobia' yang sering digembar-gemburkan, sedangkan realitinya setiap agama sebenarnya mempunyai kumpulan pengikutnya sendiri, yang akan bertindak melampaui batas hukum disebabkan oleh rasa taksub dan hilang kewarasan diri.

Kita biasa dengar berkenaan al-Qaeda, gerakan Taliban dan Hamas yang pada ketika ini, sering dikaitkan dengan insiden keganasan namun jarang benar kita memperkatakan tentang kumpulan pengganas agama lain, yang sebenarnya turut sama bergerak aktif dalam menyebarkan ketakutan di serata dunia.

Dalam ajaran agama Buddha, wujud satu konsep yang sangat penting - dinamakan sebagai 'ahimsa' atau 'tidak sama sekali mencederakan individu lain' yang sepatutnya dipegang oleh setiap orang penganut agama Buddha. Malangnya, konsep itu tidak dipatuhi sepenuhnya sesetengah kelompok pengamal Buddha dengan kewujudan beberapa kumpulan ekstrimis Buddha, menggunakan topeng agama sebagai pelindung aktiviti kejam mereka.

Salah satu kumpulan ekstrimis Buddha paling terkenal adalah DKBA atau Democratic Karen Buddhist Army, yang beroperasi di Myanmar. Di ketuai oleh seorang sami Buddha bernama U Thuzana sebelum beliau meninggal dunia pada tahun 2018, DKBA yang aktif sejak tahun 1992 bersetuju untuk melakukan gencatan senjata pada tahun 2010 sebelum tugas mereka diteruskan oleh kumpulan baru DKBA-5, dengan kekuatan 10,000 orang askar.

DI Sri Lanka pula, sebuah kumpulan aktivis bernama Bodu Bala Sena atau BBS mula aktif sejak tahun 2012, diketuai oleh kumpulan sami Buddha terbesar di negara itu. Menuntut agar tampuk pemerintahan negara tersebut diberikan kepada mereka, impian BBS adalah untuk mewujudkan sebuah negara yang berpaksikan kepada kelompok majoriti Hela, menjadikan Buddha sebagai agama rasmi sepenuhnya tanpa ada unsur luar cuba menukar cara hidup mereka.

Antara kumpulan ekstrimis Kristian yang paling terkenal, sudah pasti kumpulan Ku Klux Klan (KKK) yang mengalami turun naik nasib sejak abad ke 19 sehinggalah ke hari ini. Membawa pegangan Protestan sepenuhnya dan sangat anti ajaran Katolik, pengikut KKK tidak takut untuk bertindak ganas dalam merealisasikan impian mereka untuk membangunkan semula Amerika Syarikat sebagai sebuah negara mesra Protestan.

Selain KKK, salah satu kumpulan militan Kristian yang pernah aktif adalah CSA atau The Covenant, The Sword dan The Arm of the Lord yang merupakan pecahan gerakan sebuah gereja di Missouri, Amerika Syarikat. Dibentuk berdasarkan kepada hubungan mereka dengan pemimpin daripada KKK dan juga beberapa buah kumpulan lain. Mempunyai sistem latihan yang mampu melahirkan pembunuh yang berkemahiran tinggi, CSA bagaimanapun berjaya dibendung lebih awal selepas satu operasi berjaya memberkas kesemua pemimpin mereka pada tahun 1985.

Sebuah kumpulan yang masih aktif sehingga sekarang adalah Aryan Nation, sebuah kumpulan yang membawakan ideologi anti semitik dan berpegang kepada falsafah Nazi yang wujud sejak tahun 1970-an. Digelarkan sebagai kumpulan pengganas terbesar Kristian yang masih aktif, berikutan saiznya yang terlalu besar serta rangkaian individu yang merata luasnya - sehingga kini aktiviti Aryan Nation masih aktif walaupun dalam skala lebih kecil, berbanding dahulu.

Sekiranya aktiviti keganasan di kalangan penganut agama lain jarang dapat dikaitkan dengan pemerintah, bagi komuniti Hindu di India pula lain ceritanya. Di negara tersebut wujud sebuah kumpulan NGO yang dinamakan sebagai Rashtriya Swayamsevak Sangh atau RSS, yang merupakan kumpulan NGO terbesar di India dan dunia. RSS pula dikatakan tulang belakang sebenar parti pemerintah India ketika ini, iaitu BJP.

Pengikut RSS percaya bahawa setiap penganut Hindu sebenarnya merupakan waris kepada keturunan bangsa Aryan yang megah satu masa dulu, jadi mereka percaya keamanan hanya akan boleh digapai sekiranya mereka dapat mewujudkan sebuah negara yang bersatu daripada segi kedudukan, bangsa dan budaya. Mengambil pendekatan keras, RSS pernah berhadapan dengan Mahatma Gandhi yang disifatkan sebagai pembelot serta pernah diharamkan British, ketika era kolonialisasi di sana.

Punca kematian Gandhi juga adalah disebabkan oleh pembunuh yang dihantar oleh pihak RSS sendiri. Sehingga kini RSS terus terlibat dalam pelbagai jenis aktiviti keganasan yang dijalankan, antaranya tragedi pengeboman keretapi tahun 2007, pengeboman Masjid Mekah di Hyderabad tahun 2007 serta beberapa kejadian pengeboman yang berlaku. Bagaimanapun, berikutan perlindungan kerajaan India ke atas gerakan mereka - jarang sekali hukuman setimpal dapat dijatuhkan pada RSS.


7 Manfaat Dan Kebaikan Untuk Melayari "Deep Web"

Kebanyakan laman-laman media sangat gemar membenci dan memburukkan deep web, membuatkan orang ramai mempunyai tanggapan buruk terhadapnya.

Mereka melabelkannya sebagai "neraka bayangan digital" dibanjiri dengan watak-watak jahat yang menghabiskan masa mengedar dadah, berkongsi gambar haram, dan merekrut organisasi pengganas.

Apa yang dikatakan ini sememangnya benar, namun terdapat lebih banyak perkara yang berlaku di deep web selain daripada jenayah sahaja.

Pertama sekali, kita perlu tahu perbezaan antara deep web dan juga dark web. Deep web adalah istilah kolektif untuk mana-mana laman web yang tidak dapat ditemui melalui enjin carian.

Laman-laman ini mungkin menjadi hos kepada rekod kewangan yang selamat atau pangkalan data akademik.

Dark web atau web gelap pula merujuk kepada subseksyen sulit dalam deep web yang tidak dapat diakses menggunakan pelayar web tradisional.

Secara teori, sesiapa sahaja yang melayari deep web bebas dari pengawasan internet biasa. Dengan ini, ia telah menarik minat pengguna yang mahu diri mereka tidak dapat dikesan.

iluminasi.com kongsikan 7 kebaikan dan manfaat untuk melayari deep web.

Dalam zaman teknologi ini, Mark Zuckerberg boleh mendapatkan maklumat daripada hampir semua orang.

Sepanjang 15 tahun yang lalu, Facebook telah berkembang daripada program yang dikendalikan secara kecilan kepada gergas global yang diakses oleh berbilion pengguna setiap bulan.

Dan pada Oktober 2014, Facebook mengambil langkah memasuki deep web.

Pengguna yang ingin mengakses laman media sosial ini dengan selamat dan secara tanpa rahsia (anonymous) boleh melakukannya menggunakan pelayar Tor melalui facebookcorewwwi.onion.

Bagi yang tak tahu, Tor adalah perisian percuma dan terbuka untuk membolehkan komunikasi tanpa nama.

Sebelum ini, sesiapa yang mengakses Facebook melalui Tor mungkin akan terkunci kerana perisian itu muncul seolah-olah akaun telah digodam.

Walaupun begitu, para pengguna harus sentiasa berhati-hati apabila memasukkan butiran peribadi secara dalam talian.

Nasihat ini adalah sangat benar tentang deep web, di mana phishing adalah bahaya yang sangat biasa berlaku.

Banyak laman web dihasilkan dengan rupa bentuk yang serupa dengan yang asli untuk menipu pengguna untuk memasukkan maklumat sensitif, yang kemudiannya dipindahkan dari web palsu itu kepada scammer.

Penipuan seperti ini jauh lebih bermasalah dalam deep web, di mana peraturan adalah lebih longgar daripada internet biasa.

Deep web dilihatkan sebagai lombong emas bagi pengiklan dalam talian.

Laman sesawang "underground" ini memiliki lebih banyak jenis teknologi pintar dan berpandangan ke hadapan.

Para peruncit deep web sentiasa berusaha untuk mencipta cara-cara baru yang inovatif untuk menjalankan perniagaan mereka.

Atas sebab ini, ia telah menghasilkan pelbagai teknik pengiklanan canggih, satu industri yang sangat lumayan seperti iklan e-mel yang ditaja Gmail dan platform crowdfunding yang memenangi anugerah, seperti Thunderclap.

Semua idea-idea perintis ini bermula di deep web dan sejak itu ia berkembang ke dalam dunia siber yang lebih luas.

Malah, agensi-agensi kreatif seperti Big Spaceship menggunakan strategi untuk menjelajahi deep web dan merungkai trend terkini.

Disebabkan internet, kini para pengguna boleh menyalahgunakan atau mengganggu seseorang dengan lebih mudah.

Penghendap siber atau cyberstalker boleh mendengar perbualan telefon peribadi, menggodam akaun bank, malah mengesan lokasi fizikal mangsa hanya di hujung jari.

Namun, mangsa siber kini boleh mencari perlindungan daripada pemangsa mereka melalui deep web.

Andrew Lewman, salah seorang daripada pengasas bersama Projek Tor, telah melancarkan beberapa program pengawasan yang dibangunkan dengan kumpulan keganasan domestik.

Pelayar web tersembunyi (incognito) ini memberikan mangsa masa yang cukup untuk mencari bantuan dalam talian tanpa disedari oleh pemangsa mereka.

Biasanya, situasi yang paling berbahaya bagi mangsa adalah ketika mereka mula mencari bantuan.

Dan cyberstalker akan menjadk sangat marah apabila sedar mereka kehilangan kawalan ke atas mangsa, sekaligus meningkatkan risiko keganasan atau kes bunuh.

Lokasi tak diketahui yang disediakan oleh deep web ini sangat penting dalam usaha memerangi penyalahgunaan siber.

Menghasilkan kandungan untuk Wikipedia jauh lebih berbahaya daripada anda yang apa yang anda fikirkan.

Bassel Khartabil, seorang penyunting ensiklopedia dalam talian, dikatakan telah dihukum bunuh oleh kerajaan Syria pada tahun 2015.

Juga, terdapat akaun-akaun di Twitter yang mengumumkan kepada orang awam setiap kali pegawai dari kerajaan Amerika Syarikat melakukan suntingan Wikipedia.

Pada tahun 2017, Turki memutuskan untuk menyekat Wikipedia sepenuhnya disebabkan perselisihan faham tentang artikel mengenai pelaburan mereka dalam pertubuhan-pertubuhan pengganas.

Selain itu, terdapat sejumlah artikel kontroversi dalam laman sesawang ini, seperti tentang keganasan atau penyeludupan dadah, yang mana para penyunting sangat takut untuk menyumbang sekiranya identiti mereka terdedah.

Ramai penyunting telah berhenti daripada menulis untuk Wikipedia kerana bimbang kesan yang boleh menjejaskan reputasi profesional mereka.

Untuk melindungi kedua-dua pengguna dan penyumbang, para pakar melakukan eksperimen dengan idea Wikipedia dark web.

Pada tahun 2017, seorang developer Alec Muffett mencipta laman Wikipedia versi sementara yang hanya boleh diakses melalui Tor.

Dikatakan bahawa mewujudkan ensiklopedia dalam rangkaian anonymous itu akan menjadikannya lebih mudah untuk diakses oleh orang yang berada di bawah penapisan media, sambil menangani isu keselamatan para penyunting.

Deep web juga tidak terlepas daripada digunakan sebagai alat politik.

Sebenarnya, kerajaan AS membiayai sebahagian daripada pembangunan pelayar Tor untuk menyediakan akses terbuka ke Internet di peringkat antarabangsa.

Namun begitu, melihatkan bagaimana dark web telah menjadi tempat pembiakan penyeludupan senjata dan aktiviti jenayah, boleh dikatakan bahawa projek itu telah memakan diri sendiri.

Semasa pergolakan politik, deep web menjadi sangat penting untuk menentang penapisan dalam talian dan penindasan oleh negara.

Dalam revolusi Mesir tahun 2011, pasukan pemberontak mengambil alih komunikasi Tor selepas Presiden Hosni Mubarak cuba untuk menghasut pemadaman media sosial.

Rangkaian anonymous ini memainkan peranan penting dalam pemberontakan itu, dengan membenarkan penunjuk perasaan menyusun rancangan tindakan dan mendedahkan pelanggaran undang-undang oleh rejim Mubarak ke dunia yang lebih luas.

Selepas Mubarak digulingkan, Yayasan Perisian Bebas menganugerahkan Tor dengan Anugerah Projek-Projek Manfaat Sosial.

Yayasan itu memuji bahawa rangkaian ini "memberi manfaat kepada masyarakat dengan ketara ."

Dark web yang kononnya "rahsia" ini sebenarnya tidaklah begitu rahsia seperti yang dipercayai oleh para penggunanya.

Pakar penggodam dan pakar teknologi sedang merungkai dan mendedahkan watak-watak jahat yang bersembunyi di dark web yang sangat "dalam".

Laman web yang berkongsikan kandungan kesat telah diburu dan disekat dengan sangat pantas. Dengan ini, semakin ramai penjenayah dark web yang dipenjarakan kerana jenayah mereka.

Secara tipikal, untuk mendedahkan hos laman web yang kesat, penggodam akan cuba mencari alamat IP pelayan mereka. Alamat IP adalah rentetan nombor yang unik di mana peranti yang disambungkan ke Internet boleh dikenalpasti.

Untuk rangkaian internet biasa, alamat IP mudah dikesan, tetapi pengguna dark web menggunakan pelbagai teknik untuk memastikan alamat mereka tetap tersembunyi.

Cabarannya adalah untuk mencari dan mengeksploitasi kelemahan dalam teknik-teknik ini, untuk menembus masuk ke dalam perisai mereka.

Dalam tahun-tahun kebelakangan ini, para penggodam telah berjaya menumpaskan beberapa laman web berprofil tinggi.

Pada tahun 2015, pakar keselamatan IT telah mendedahkan senarai seramai 95,000 orang dari seluruh dunia yang telah memuat turun video dan gambar-gambar penderaan seksual kanak-kanak.

2 tahun kemudian, sebuah kumpulan penggodam dari Norway menjadi tajuk utama akhbar selepas mendedahkan bahawa forum penderaan kanak-kanak yang dikenali sebagai "Childs Play", sebenarnya dikendalikan olek polis Australia.

Kebebasan bersuara telah menjadi isu yang sangat kontroversi bagi sesiapa yang menerbitkan apa-apa secara online.

Laman web dan wartawan yang melaporkan topik-topik sensitif atau kontroversi berhadapan dengan ancaman yang serius.

Serangan terhadap sifat berkecuali dalam talian ini telah memberikan keupayaan kepada pembekal perkhidmatan telekomunikasi untuk menghalang mana-mana cawangan berita yang mungkin tidak setuju dengan analisis atau memberi impak kepada pemegang saham mereka.

Pada tahun 2018, penulis Washington Post, Jamal Khashoggi yang merupakan penentang tegar kerajaan Saudi, diseksa sehingga mati disebabkan pandangannya yang lantang.

Bagi wartawan yang berusaha menyebarkan kebenaran, terutama yang melaporkan mengenai rasuah dalam kerajaan dan perniagaan, dark web dapat memberikan perlindungan tanpa mendedahkan identiti sebenar mereka.

Para penulis bebas untuk menerbitkan maklumat yang mana sebelum ini sukar untuk dilakukan dan kali ini, tanpa rasa takut diri identiti diketahui.

Dengan adanya deep web, kewartawanan boleh diadili berdasarkan kandungan dan merit sahaja, dan bukannya sesiapa yang menyokong pihak berkuasa.

Persoalannya ialah, adakah maklumat yang disebarkan di web ini boleh dipercayai? Berita-berita dengan sumber tanpa nama membuatkan ia sangat sukar untuk disahkan sama ada benar atau tidak.

Adakah anda mempercayai wartawan tanpa nama untuk melaporkan dengan jujur? Wallahualam.


Jenis-Jenis Masalah Batu Karang, Punca dan Cara Pencegahan

Biasanya, batu karang tidak mempunyai sebab yang pasti, namun terdapat beberapa faktor yang boleh meningkatkan risiko ia terbentuk.

Batu buah pinggang terbentuk apabila air kencing anda mengandungi bahan pembentuk kristal seperti kalsium, oksalat dan asid urik, berlebihan yang tidak mampu dicairkan oleh air kencing.

Pada masa yang sama, air kencing anda mungkin kekurangan zat-zat yang menghalang kristal daripada melekat bersama, mewujudkan persekitaran yang ideal untuk membentuk batu karang.

Untuk mendapatkan petunjuk tentang bagaimana untuk mengurangkan risiko pengulangan batu karang pada masa akan datang, adalah penting untuk kita mengetahui jenis-jenis batu karang yang ada.

Jika boleh, cuba untuk simpan batu karang yang keluar agar anda boleh merujuknya kepada doktor. Antara jenis-jenis batu karang adalah:

Kebanyakan batu karang adalah batu kalsium, biasanya dalam bentuk kalsium oksalat. Oksalat adalah bahan semulajadi yang terdapat dalam makanan dan juga dihasilkan setiap hari oleh hati anda.

Sesetengah buah-buahan dan sayur-sayuran, serta kekacang dan coklat, mempunyai kandungan oksalat yang tinggi.

Faktor diet, dos vitamin D yang tinggi, pembedahan pintasan usus dan beberapa gangguan metabolik dapat meningkatkan kepekatan kalsium atau oksalat dalam air kencing.

Batu kalsium juga boleh berlaku dalam bentuk kalsium fosfat. Batu jenis ini lebih biasa berlaku akibat masalah metabolik, seperti renal tubular acidosis.

Ia juga boleh dikaitkan dengan sakit kepala migrain tertentu atau dengan mengambil ubat sawan tertentu, seperti topiramate (Topamax).

Batu-batu Struvite merupakan tindak balas terhadap jangkitan, seperti jangkitan saluran kencing.

Batu-batu ini boleh tumbuh denga cepat dan menjadi agak besar, kadang-kala dengan tanda-tanda yang kecil atau tiada amaran.

Batu asid urik boleh terbentuk bagi orang yang tidak minum cecair yang mencukupi atau yang kehilangan terlalu banyak cecair, mereka yang makan makanan berprotein tinggi dan mereka yang mempunyai masalah gout.

Faktor genetik tertentu juga boleh meningkatkan risiko batu asid urik.

Di antara kesemua jenis batu karang, batu cystine dan batu asid urik kelihatan paling menggerunkan kerana ia mempunyai sisi yang tajam.

Batu-batu ini terbentuk pada orang yang mempunyai gangguan keturunan yang menyebabkan buah pinggang mengeluarkan terlalu banyak asid amino tertentu (cystinuria).

Badan kita perlu menghasilkan air kencing yang mencukupi untuk mencairkan bahan-bahan yang boleh bertukar menjadi batu.

Sekiranya anda tidak minum air dengan cukup atau berpeluh terlalu banyak, air kencing anda akan kelihatan gelap, yang mana sepatutnya berwarna kuning pucat atau jelas.

Sekiranya anda pernah mengalami batu karang sebelum ini, anda harus menghasilkan kira-kira 8 cawan air kencing sehari.

Oleh itu, cuba untuk minum kira-kira 10 cawan air setiap hari, kerana badan anda kehilangan cecair melalui perpeluhan dan pernafasan.

Juga, cuba untuk minum minuman sitrus kerana sitrat dalam buah-buahan seperti lemon atau orange boleh menghalang batu daripada membentuk.

Apa yang anda makan setiap hari boleh memainkan peranan yang penting dalam sama ada anda mendapat batu karang atau tidak.

Jenis batu karang yang paling biasa berlaku apabila kalsium dan oksalat melekat bersama ketika buah pinggang anda menghasilkan air kencing.

Oksalat adalah bahan kimia yang terdapat dalam banyak makanan dan sayuran yang sihat.

Doktor anda mungkin memberitahu anda untuk menghadkan makanan tinggi oksalat jika anda mempunyai batu jenis ini sebelum ini. Antara sayur-sayuran dan makanan tersebut termasuklah:

Anda mungkin pernah mendengar bahawa minum susu boleh menyebabkan batu karang dan ini tidak benar.

Jika anda makan atau minum makanan kaya kalsium (seperti susu dan keju) dan makanan dengan oksalat pada masa yang sama, ia membantu badan anda mengendalikan oksalat dengan lebih baik.

Ini kerana kedua-dua bahan ini cenderung untuk terikat bersama di usus dan bukan di dalam batu karang, di mana batu boleh terbentuk.

Biasanya, kita mengambil sodium melalui garam dapur atau garam masakan. Natrium atau sodium boleh meningkatkan peluang anda untuk mendapat beberapa jenis batu karang.

Jadi, cuba pantau pengambilan makanan masin, makanan dalam tin, daging yang dibungkus dan makanan yang diproses lain.

Satu lagi jenis batu karang membentuk apabila air kencing anda terlalu berasid.

Daging merah dan makanan laut bercangkerang boleh membuatkan asid urik dalam badan anda meningkat.

Ini boleh terkumpul di sendi dan menyebabkan gout atau pergi ke buah pinggang anda dan membentuk batu.

Lebih penting lagi, protein haiwan menaikkan kadar kalsium dalam air kencing anda dan mengurangkan jumlah sitrat, yang mana kedua-dua ini menggalakkan pembentukan batu karang.

Batu karang adalah masalah buah pinggang yang paling biasa berlaku dalam kalangan orang dengan penyakit radang usus seperti penyakit Crohn dan ulcerative colitis.

Masalah usus boleh membuatkan anda cirit-birit, jadi badan anda kurang menghasilkan air kencing.

Tubuh anda mungkin menyerap oksalat tambahan dari usus, jadi lebih banyak akan berada dalam air kencing anda.

Ramai yang tidak mengetahui bahawa berat badan boleh mempengarui pembentukan batu karang.

Jika anda mempunyai masalah berat badan berlebihan atau obesiti, peluang anda untuk mendapat batu karang adalah dua kali ganda berbanding orang normal.

Cuba untuk kurangkan berat badan jika keluarga anda mempunyai sejarah penyakit batu karang.

Pembedahan berat badan boleh membantu anda mengurangkan berat badan dan meningkatkan kesihatan anda.

Tetapi kajian mencadangkan bahawa orang yang menjalani pemberahan penurunan berat badan yang paling biasa dilakukan iaitu pintasan gastrik Roux-en-Y, akan mempunyai peningkatan risiko batu karang.

Namun, tak semua pembedahan menurunkan berat badan membawa risiko ini, hanya yang menyebabkan penyerapan bahan makanan yang tidak sempurna oleh usus kecil.

Banyak penyakit dapat menggalakkan satu atau lebih jenis batu karang untuk membentuk, termasuklah:

Melalui penerangan di atas, boleh disimpulkan bahawa terdapat beberapa cara untuk kita menghalang pembentukan batu karang.